qundao/data-zh-poetry huggingface dataset:
金陵雜興二百首·其一九五
作者：蘇泂
朝代：宋

廿載金陵九還往，何如三宿在桑間。
還家更有江南興，只取囊詩子細看。
金陵雜興二百首·其一九八
作者：蘇泂
朝代：宋

紫雲回薄隠新愁，早起鐘聲也是不。
徧地葱花兩三畝，至今人道景陽樓。
金陵雜興二百首·其一九六
作者：蘇泂
朝代：宋

兵機將略總如神，儒術仍參席上珍。
補得國風成百詠，不妨幕府有詩人。
金陵雜興二百首·其一九四
作者：蘇泂
朝代：宋

揚州風物轉頭非，又是葵榴得意時。
班扇入懷君莫恃，秋來那免棄捐悲。
金陵雜興二百首·其一二
作者：蘇泂
朝代：宋

萬鑰深深待駕臨，府藏戈甲庫黄金。
規恢畫餠翻增弊，孤負先皇一片心。
金陵雜興二百首·其一二〇
作者：蘇泂
朝代：宋

憶殺當年劉改之，風流曾賦秣陵詩。
如今白骨埋青草，百詠何因爾得知。
金陵雜興二百首·其一二一
作者：蘇泂
朝代：宋

平生英俊邢芻父，酷愛閩中一卷詩。
落筆文章有如此，因何不到秣陵嬉。
金陵雜興二百首·其一二七
作者：蘇泂
朝代：宋

川原膴膴樹斑斑，十里春風一望間。
野馬不羈天地闊，孤鴻無奈水雲閒。
金陵雜興二百首·其一二三
作者：蘇泂
朝代：宋

朱髯五十上南宮，下筆猶能太古風。
養就胸中治安策，老天那復滯渠儂。
金陵雜興二百首·其一二九
作者：蘇泂
朝代：宋

闌干三面倚晴暉，竹外長江一線微。
太守不來僧自看，清涼境界籜龍圍。
金陵雜興二百首·其一二二
作者：蘇泂
朝代：宋

葛巾裹却葛天民，有女閨中號燕春。
只在西湖不行脚，金陵風月欠斯人。
金陵雜興二百首·其一二五
作者：蘇泂
朝代：宋

毫端真敵萬人軍，蔬筍能空粉黛羣。
機幕晝閒仍弔古，不勝東閤好郎君。
金陵雜興二百首·其一二八
作者：蘇泂
朝代：宋

紅袖紛紛轉翠屏，元戎小隊出郊坰。
憑誰爲集康衢詠，翻作金陵賀太平。
金陵雜興二百首·其一二六
作者：蘇泂
朝代：宋

半山松菊略能存，猶有荆公舊墨痕。
佳處不緣誰屬我，只應牛首正當門。
金陵雜興二百首·其一二四
作者：蘇泂
朝代：宋

中年多病才都減，無奈金陵景物何。
安得山楹周四者，肯來相伴此吟哦。
金陵雜興二百首·其一五
作者：蘇泂
朝代：宋

小小規模似禁中，分明夏禹欲卑宮。
白頭官吏知年幾，猶指屏風說孝宗。
金陵雜興二百首·其一五〇
作者：蘇泂
朝代：宋

柳思花情分外嬌，青樓消息夜迢迢。
金陵看得新歌舞，不數吳音共楚腰。
金陵雜興二百首·其一五一
作者：蘇泂
朝代：宋

竹樹池臺三畝餘，白雲千載護幽居。
悲涼物色須彈壓，粉白脂紅却要渠。
金陵雜興二百首·其一五七
作者：蘇泂
朝代：宋

北門繚繞出東門，一處亭臺酒一巡。
景物欣欣樂知己，柳容花貌越精神。
金陵雜興二百首·其一五三
作者：蘇泂
朝代：宋

艷杏夭桃日夜忙，雨餘啼損不成粧。
元戎和氣春風似，又引笙歌看海棠。
金陵雜興二百首·其一五九
作者：蘇泂
朝代：宋

一派嬌波入翠溟，垂楊只似古來青。
未能草草歸家去，怕上勞勞送別亭。
金陵雜興二百首·其一五二
作者：蘇泂
朝代：宋

東冶亭東轉半山，栽松菴外萬琅玕。
重來鍾阜同僧話，回顧城中幾客閒。
金陵雜興二百首·其一五五
作者：蘇泂
朝代：宋

紙錢吹掛樹枝風，積李崇桃白間紅。
但見牛羊上丘壠，忽看禾黍出蒿蓬。
金陵雜興二百首·其一五八
作者：蘇泂
朝代：宋

清明過了日晴佳，九十韶光便有涯。
恨殺東風太豪橫，夜來吹盡海棠花。
金陵雜興二百首·其一五六
作者：蘇泂
朝代：宋

白下城東送客時，同來何事不同歸。
君歸說似西園柳，遮莫輕綿一片飛。
金陵雜興二百首·其一五四
作者：蘇泂
朝代：宋

馬軍驍騎試樓船，見說傾城出道邊。
元帥留臺都賞賜，一時百萬喝金錢。
金陵雜興二百首·其一八
作者：蘇泂
朝代：宋

江風吹面雪漫漫，二月東風特地寒。
四十病身誰役汝，小車摇兀過長干。
金陵雜興二百首·其一八〇
作者：蘇泂
朝代：宋

方山四面不曾圓，中有仙人號葛玄。
見說丹成渾不食，五雲破洞白昇天。
金陵雜興二百首·其一八一
作者：蘇泂
朝代：宋

不論城外與城中，時節歡然一笑同。
棠棣花殘紫荆老，可無書札問孤鴻。
金陵雜興二百首·其一八七
作者：蘇泂
朝代：宋

前日葵苗匝地青，幾何時節與人平。
旁觀指點荼䕷架，折蕊攀條似隔生。
金陵雜興二百首·其一八三
作者：蘇泂
朝代：宋

蓮花博士去騎鯨，鏡曲回瞻一愴情。
少待詩成附河伯，願加塗乙始流行。
金陵雜興二百首·其一八九
作者：蘇泂
朝代：宋

十八年前蜀道還，維舟曾記此龍灣。
江流萬里元依舊，藥市蠶叢興未闌。
金陵雜興二百首·其一八二
作者：蘇泂
朝代：宋

青山綠水思悠悠，見說蛾眉萬古愁。
斗酒百篇能漫浪，白乎吾與女同遊。
金陵雜興二百首·其一八五
作者：蘇泂
朝代：宋

八功德水飲一勺，當下令君熱惱消。
城裏紅塵莫回首，小屏風嶺好逍遥。
金陵雜興二百首·其一八八
作者：蘇泂
朝代：宋

宛轉歌喉一串珠，玉人花貌更清姝。
明年東武南城唱，試覓源流定憶渠。
金陵雜興二百首·其一八六
作者：蘇泂
朝代：宋

安榴朶朶簇巾紅，數曲闌干掩映中。
尋得冰紈題小草，淺新還愛綠荷風。
金陵雜興二百首·其一八四
作者：蘇泂
朝代：宋

高資冢上五樓穹，先祖曾經相哲宗。
亂後傷心餘石馬，小孫來補萬株松。
金陵雜興二百首·其一六
作者：蘇泂
朝代：宋

三山摻別是前年，除夜還家翁已仙。
少小知憐今老矣，每因得句輒潸然。
金陵雜興二百首·其一六〇
作者：蘇泂
朝代：宋

城上黄花散漫生，溪頭綠樹忽陰成。
濃春自欲烘人醉，却憶秋風一味清。
金陵雜興二百首·其一六一
作者：蘇泂
朝代：宋

輕風濕濕樹斑斑，燕乳鳩鳴春又殘。
門巷狹斜無不到，有何人似柳花閒。
金陵雜興二百首·其一六七
作者：蘇泂
朝代：宋

上盡層城更上樓，綠楊枝外盡汀洲。
蝶銜花蕊蜂銜粉，同向春風各自愁。
金陵雜興二百首·其一六三
作者：蘇泂
朝代：宋

扁舟乞得自由身，爛漫金陵作好春。
桃葉桃根雙姊妹，清風明月我三人。
金陵雜興二百首·其一六九
作者：蘇泂
朝代：宋

壓架荼䕷百萬枝，月邊花下更漣漪。
三更比屋皆高枕，如此清涼棄不知。
金陵雜興二百首·其一六二
作者：蘇泂
朝代：宋

張碩風流隠釣緡，漁郎回首漫紛紛。
杜蘭香去知何在，惆悵西江一浦雲。
金陵雜興二百首·其一六五
作者：蘇泂
朝代：宋

月樓誰伴詠黄昏，剪剪輕風陣陣寒。
獨據槁梧成不寐，杏花生影小闌干。
金陵雜興二百首·其一六八
作者：蘇泂
朝代：宋

青帝言歸速駕忙，荼䕷架底靜年芳。
輕風乍染陰陰綠，微月低籠淡淡香。
金陵雜興二百首·其一六六
作者：蘇泂
朝代：宋

不及盧家有莫愁，君恩如水向東流。
從今相送東流後，地下傷春亦白頭。
金陵雜興二百首·其一六四
作者：蘇泂
朝代：宋

九十春光即漸休，莫將雙眼上層樓。
江南歸計無由遂，一點楊花萬斛愁。
金陵雜興二百首·其一四
作者：蘇泂
朝代：宋

南位之南下曲街，畫羅窗戶隔紅梅。
方方丈石平如掌，曾是官家拜斗來。
金陵雜興二百首·其一四〇
作者：蘇泂
朝代：宋

孫陵岡上叢生草，太傅墳前沒字碑。
人世百年元有限，何須功業更巍巍。
金陵雜興二百首·其一四一
作者：蘇泂
朝代：宋

十里城壕盡是花，覆舟山下幾人家。
日長知道遊車倦，自汲新泉喚飲茶。
金陵雜興二百首·其一四七
作者：蘇泂
朝代：宋

方橋一派水縈紆，客散亭空清夜徂。
二十五聲春點靜，月明池上柳疎疎。
金陵雜興二百首·其一四三
作者：蘇泂
朝代：宋

周顒宅作阿蘭若，婁約身歸窣堵波。
今日丹青拜荆國，草堂香火已無多。
金陵雜興二百首·其一四九
作者：蘇泂
朝代：宋

南臺北榭隔飛煙，綠水朱橋思渺然。
月下閒來看箕斗，傍人指點似神仙。
金陵雜興二百首·其一四二
作者：蘇泂
朝代：宋

疋馬東來說晉元，當時一統笑三分。
如今寄食城隍廟，異代君臣莫更論。
金陵雜興二百首·其一四五
作者：蘇泂
朝代：宋

青山渺渺水迢迢，王氣千年久未消。
獨客重來覩風景，江頭猶有女吹簫。
金陵雜興二百首·其一四八
作者：蘇泂
朝代：宋

飛梁誰字小垂虹，波面蜿蜒去不窮。
一段風煙無處覓，鴛鴦鸂鶒在其中。
金陵雜興二百首·其一四六
作者：蘇泂
朝代：宋

甫見梅花方結子，即看燕子已生兒。
青春遊蕩不知返，留住金陵又幾時。
金陵雜興二百首·其一四四
作者：蘇泂
朝代：宋

鳳凰臺上鳳凰遊，鳳去臺空水自流。
惆悵何因見李白，采江試覓月明舟。
金陵雜興二百首·其七
作者：蘇泂
朝代：宋

有時幽鳥百般啼，無數階頭萱草齊。
第一怕聽泥滑滑，再三莫放雨凄凄。
金陵雜興二百首·其七〇
作者：蘇泂
朝代：宋

尋詩還步小虹橋，薄日輕陰叫百勞。
蘆葉深青荷葉紫，江湖從此興滔滔。
金陵雜興二百首·其七一
作者：蘇泂
朝代：宋

幽草沿階翠織成，初荷經雨碎珠生。
藕絲道服松毛扇，獨自花間趁鹿行。
金陵雜興二百首·其七七
作者：蘇泂
朝代：宋

一萬强人犯海陵，可憐談笑陷官兵。
張韓劉岳今何在，塞上將軍漫有名。
金陵雜興二百首·其七三
作者：蘇泂
朝代：宋

元帥中軍展將旂，軍中新刺好男兒。
風雲陣法秋毫識，前日兵興使不知。
金陵雜興二百首·其七九
作者：蘇泂
朝代：宋

到郡今朝半月日，離家兩箇許多時。
知他阿柏無他否，憶我何因我得知。
金陵雜興二百首·其七二
作者：蘇泂
朝代：宋

南軒門第老袁三，將業江湖久遍參。
聞說中原太平事，數行清淚濕征衫。
金陵雜興二百首·其七五
作者：蘇泂
朝代：宋

州衙三面接秦淮，臨水朱門一半開。
却是浙中無此景，江鷗飛舞入城來。
金陵雜興二百首·其七八
作者：蘇泂
朝代：宋

多少橫尸疊似樓，官人早晚解紅頭。
淮南已是無聊甚，行到江東剗地愁。
金陵雜興二百首·其七六
作者：蘇泂
朝代：宋

潮水縈迴御水通，垂楊照影綠茸茸。
天生此地非疏鑿，未必錢塘似此中。
金陵雜興二百首·其七四
作者：蘇泂
朝代：宋

縛屋牽牛旋旋歸，淮邊綠野盡耕犁。
弓刀武備何曾識，只是當初田舍兒。
金陵雜興二百首·其三
作者：蘇泂
朝代：宋

浪說思家不我聽，蕭齋閑對竹青青。
若爲解釋妻兒念，讀盡欒城道德經。
金陵雜興二百首·其三〇
作者：蘇泂
朝代：宋

二月風和日暖時，淡黄楊柳一絲絲。
向人無限隋唐意，猶是橋南楊柳枝。
金陵雜興二百首·其三一
作者：蘇泂
朝代：宋

客裏逢春得幾回，山桃還似舊年開。
玄都道士何曾識，真箇劉郎去復來。
金陵雜興二百首·其三七
作者：蘇泂
朝代：宋

龍虎江山未改形，臨高一目但青青。
春風豈是無才思，不洗從來戰伐腥。
金陵雜興二百首·其三三
作者：蘇泂
朝代：宋

白石鄱姜病更貧，幾年白下往來頻。
歌詞剪就能哀怨，未必劉郎是後身。
金陵雜興二百首·其三九
作者：蘇泂
朝代：宋

白鷺洲前白鷺飛，人間還閲幾斜暉。
春風不與蘇郎便，浩蕩滄溟一舸歸。
金陵雜興二百首·其三二
作者：蘇泂
朝代：宋

子高去後我方來，兩地參差笑口開。
頼有尊前似人喜，爲渠想像飲三杯。
金陵雜興二百首·其三五
作者：蘇泂
朝代：宋

城頭士女出笆籬，喜色爭瞻大使旂。
盡道去年那有此，今年粥飯不曾饑。
金陵雜興二百首·其三八
作者：蘇泂
朝代：宋

四望庭中四望花，青春那屬外人家。
中間更著垂垂柳，自倚東風待翠華。
金陵雜興二百首·其三六
作者：蘇泂
朝代：宋

石頭城上更高層，與客携壺試一登。
屈曲江流學秦篆，春風應是李陽冰。
金陵雜興二百首·其三四
作者：蘇泂
朝代：宋

內官折送御園梅，歷剌如薪苦不才。
安得昌原带苔樹，疎花分得幾枝來。
金陵雜興二百首·其九
作者：蘇泂
朝代：宋

碧煙騰上青松樹，下有仙人此煉丹。
丹成不願千千歲，乞與前生一味閒。
金陵雜興二百首·其九〇
作者：蘇泂
朝代：宋

東門草色綠匆匆，游女行尋郎馬蹤。
雞魚不到吳大帝，籤卜爭求梁寶公。
金陵雜興二百首·其九一
作者：蘇泂
朝代：宋

幕府攢眉爲至憂，公堂三五運兵籌。
歸之不得吾何用，獨自方橋看水流。
金陵雜興二百首·其九七
作者：蘇泂
朝代：宋

夢得當時五絕詩，一回吟起一回悲。
試偷格律無人識，只恐王家燕子知。
金陵雜興二百首·其九三
作者：蘇泂
朝代：宋

朱園應是好花開，最憶西莊送別杯。
火急封書寄子大，少留春色待歸來。
金陵雜興二百首·其九九
作者：蘇泂
朝代：宋

烏衣巷側長干寺，暇日閒來看一回。
未覺六朝興廢迹，凄涼先傍眼邊來。
金陵雜興二百首·其九二
作者：蘇泂
朝代：宋

雨花臺下百花香，駐馬坡前百草長。
若還穀熟人民樂，依舊風流好建康。
金陵雜興二百首·其九五
作者：蘇泂
朝代：宋

短褐鍾山不跨馿，杖藜橫笛野僧俱。
雖無字說煩清老，猶恐龍眠畫作圖。
金陵雜興二百首·其九八
作者：蘇泂
朝代：宋

曲曲青溪貫大江，鴛鴦鸂鶒一雙雙。
元戎開燕時來此，城郭山林意兩忘。
金陵雜興二百首·其九六
作者：蘇泂
朝代：宋

看殺先來所寄書，不知病體比何如。
想應藥裹關心外，更與兒曹作念渠。
金陵雜興二百首·其九四
作者：蘇泂
朝代：宋

出門一步便相疎，千里何緣管得渠。
笑貌聲音等如夢，十年參學在長途。
金陵雜興二百首·其二
作者：蘇泂
朝代：宋

朱雀街頭觀闕紅，角門東畔好春風。
人家一樣垂楊柳，種入宮牆自不同。
金陵雜興二百首·其二〇
作者：蘇泂
朝代：宋

兵戈啑血只空回，天意人情未可猜。
堪笑當時誰督府，卷旂夜半渡長淮。
金陵雜興二百首·其二一
作者：蘇泂
朝代：宋

青溪閣上看青春，一度春風一度新。
堪笑南朝江令老，北朝依舊作詞臣。
金陵雜興二百首·其二七
作者：蘇泂
朝代：宋

楚囚對泣欲何如，江左圖王計策疎。
風景不殊人自老，令人更憶管夷吾。
金陵雜興二百首·其二三
作者：蘇泂
朝代：宋

客懷元不間春秋，柳綠花紅見亦愁。
第一不如歸去好，東皋猶幸有鉏耰。
金陵雜興二百首·其二九
作者：蘇泂
朝代：宋

春風動地卷紅旌，人在清溪閣上行。
歌舞洗空亡國恨，風流太守亦多情。
金陵雜興二百首·其二二
作者：蘇泂
朝代：宋

鐵錢轉手變銅錢，父老相傳喜欲顛。
未必潁川能若此，畫圖隨處有香煙。
金陵雜興二百首·其二五
作者：蘇泂
朝代：宋

蘼蕪澗邊春草青，桃葉渡頭江水生。
女郎到此歌一曲，不盡今來古往情。
金陵雜興二百首·其二八
作者：蘇泂
朝代：宋

去年十二里新亭，尅復當時事未成。
爽氣不隨秋露盡，猶聞神鬼夜論兵。
金陵雜興二百首·其二六
作者：蘇泂
朝代：宋

伯玉文章一世雄，買碑人去更無蹤。
欲尋水館風亭處，只在西門折柳東。
金陵雜興二百首·其二四
作者：蘇泂
朝代：宋

清唱聞之妓女家，依稀猶似後庭花。
重樓複閣參天起，不見佳人張麗華。
金陵雜興二百首·其五
作者：蘇泂
朝代：宋

江南隄柳拂人頭，三月吹花特地愁。
却憶舊時狂李白，題詩曾遍酒家樓。
金陵雜興二百首·其五〇
作者：蘇泂
朝代：宋

花底翩翻燕子風，杏園何止萬株紅。
亭軒包裹渾如錦，見說風流似禁中。
金陵雜興二百首·其五一
作者：蘇泂
朝代：宋

車如流水馬如龍，留守遊山似謝公。
夾道歌謠爭指點，兩行紅旆轉青松。
金陵雜興二百首·其五七
作者：蘇泂
朝代：宋

白日相思可奈何，青春三月已無多。
桃花風急鯉魚老，獨上臺城聽踏歌。
金陵雜興二百首·其五三
作者：蘇泂
朝代：宋

鼓聲打得海棠開，更向花前舞一回。
傳語流鶑莫相怪，青春去後不重來。
金陵雜興二百首·其五九
作者：蘇泂
朝代：宋

燕子蜂兒各自忙，玉魂誰返杜秋娘。
人間抵死無殊麗，免喚分司御史狂。
金陵雜興二百首·其五二
作者：蘇泂
朝代：宋

城脚粼粼水一陂，水邊楊柳映旌旂。
青郊綠野無窮意，寒食清明三月時。
金陵雜興二百首·其五五
作者：蘇泂
朝代：宋

白日橋邊白字碑，康王神道定爲誰。
路傍借問無人識，自滴村醪酹蘚龜。
金陵雜興二百首·其五八
作者：蘇泂
朝代：宋

香羅初換裌衣新，除却垂楊不是春。
昨日街頭騎馬過，眼明猶見賣花人。
金陵雜興二百首·其五六
作者：蘇泂
朝代：宋

青骨標靈爾許奇，翩翩白馬去何之。
廟門貼在煙雲上，此是江東第一祠。
金陵雜興二百首·其五四
作者：蘇泂
朝代：宋

謝公遺冢尚坡陀，絲竹中年好若何。
亦到舊時携妓處，野人行饁婦行歌。
金陵雜興二百首·其八
作者：蘇泂
朝代：宋

蔞蒿登盤朝飯美，河魨入市晚羹香。
應無白傅思春草，却有東坡賦海棠。
金陵雜興二百首·其八〇
作者：蘇泂
朝代：宋

城西二里楚金陵，吳帝名爲石首城。
如今土塢無青草，笑殺當時所必爭。
金陵雜興二百首·其八一
作者：蘇泂
朝代：宋

觀殿今年七十八，往時同飯此齋前。
梁金華石依然在，屈指重來十五年。
金陵雜興二百首·其八七
作者：蘇泂
朝代：宋

十分生聚九流亡，鬼面鴉形仰太倉。
指望淮南大麥熟，夫妻子女得歸鄉。
金陵雜興二百首·其八三
作者：蘇泂
朝代：宋

賞心亭前白鷺洲，淮水東畔水東流。
只知覽古生許恨，不知身世自悠悠。
金陵雜興二百首·其八九
作者：蘇泂
朝代：宋

四十之年又過一，春光回施少年人。
如絲楊柳看如絮，晝錦堂中又一春。
金陵雜興二百首·其八二
作者：蘇泂
朝代：宋

七寶裝成射雉場，人間還閲幾齊梁。
潘妃自踏金蓮去，不見年年春草長。
金陵雜興二百首·其八五
作者：蘇泂
朝代：宋

江鷗野鴨自保社，黑黑白白鬭分明。
東邊唼唼西邊舞，安得吾身似汝輕。
金陵雜興二百首·其八八
作者：蘇泂
朝代：宋

暄風吹齋響蒼玉，竹石相看便有情。
提胡盧來沽美酒，終日撩人不住聲。
金陵雜興二百首·其八六
作者：蘇泂
朝代：宋

淮南劇賊遽如許，昨日傳聞盡殺之。
罪人斯得勿漫喜，豈有父母殘其兒。
金陵雜興二百首·其八四
作者：蘇泂
朝代：宋

青春有酒勸不飲，無乃孤負金陵花。
主人聽客莫怪客，五更酒醒要思家。
金陵雜興二百首·其六
作者：蘇泂
朝代：宋

稍經運瀆過潮溝，野草閑花觸處愁。
二十四航春水滿，有誰來此上扁舟。
金陵雜興二百首·其六〇
作者：蘇泂
朝代：宋

睍睆飛來載好音，分明殘夏勝春深。
小窗誰作幽人伴，惟是爐香共綠陰。
金陵雜興二百首·其六一
作者：蘇泂
朝代：宋

羊車洗馬好談玄，玉立風姿一少年。
不枉當時人看殺，如今何處覓幽阡。
金陵雜興二百首·其六七
作者：蘇泂
朝代：宋

青漆樓高制作奇，當時純不用琉璃。
東昏幸自嗤梁武，不道東昏更可嗤。
金陵雜興二百首·其六三
作者：蘇泂
朝代：宋

五馬浮江一馬龍，亡何兵滿建康宮。
瓜分鼎峙從來事，猶說金陵王氣濃。
金陵雜興二百首·其六九
作者：蘇泂
朝代：宋

陶山松柏已成陰，地闊天高不可尋。
二十年中兒又女，人間獨自有傷心。
金陵雜興二百首·其六二
作者：蘇泂
朝代：宋

桂棹青溪夜泊船，胡牀歇馬坐江邊。
一聲笛罷不知處，兩不交談意已傳。
金陵雜興二百首·其六五
作者：蘇泂
朝代：宋

休論句曲更茅山，只到棲霞說半年。
暫學僧閒猶未得，幾時真箇作神仙。
金陵雜興二百首·其六八
作者：蘇泂
朝代：宋

臨春何在只桑麻，法寶叢篁間杏花。
舊日此間同泰寺，曾將龍衮換袈裟。
金陵雜興二百首·其六六
作者：蘇泂
朝代：宋

三月春歸未是歸，綠陰端的勝花時。
絕憐首夏清和句，一字其間幾箇知。
金陵雜興二百首·其六四
作者：蘇泂
朝代：宋

不見烏紗紫綺裘，至今英氣滿滄洲。
秦淮半夜棹歌發，明月清天江水流。
金陵雜興二百首·其四
作者：蘇泂
朝代：宋

桑林伐盡棗林空，賣得柴錢飯不充。
明日死生猶未必，將何纏裹過秋冬。
金陵雜興二百首·其四〇
作者：蘇泂
朝代：宋

雲氣依稀有若無，定山山下片帆孤。
青蕪不盡天連水，野鴨飛來成畫圖。
金陵雜興二百首·其四一
作者：蘇泂
朝代：宋

龍光寺裏只孤僧，玄武湖如掌樣平。
更上雞籠山上望，一間茅屋晉諸陵。
金陵雜興二百首·其四七
作者：蘇泂
朝代：宋

溝水泠泠韻玉琴，櫻桃花下宿珍禽。
龍車自向思陵掩，三十六宮春色深。
金陵雜興二百首·其四三
作者：蘇泂
朝代：宋

前日東園一看梅，昨朝重看杏花開。
從今儘有花時節，判得從公日日來。
金陵雜興二百首·其四九
作者：蘇泂
朝代：宋

小繖障羞去復回，蔣山寺裏看花開。
摩挲拄杖君隨我，遮莫松間喝道來。
金陵雜興二百首·其四二
作者：蘇泂
朝代：宋

春韭夏菘誰復種，綠葵紅蓼尚堪羹。
山存虎踞龍盤勢，谷隠猿驚鶴怨名。
金陵雜興二百首·其四五
作者：蘇泂
朝代：宋

綠陰黄鳥半山園，謝字王名宛若存。
試問時人兩安石，却推翁仲不能言。
金陵雜興二百首·其四八
作者：蘇泂
朝代：宋

日日花光亂酒光，青帘綠樹映紅粧。
今年幸得元戎伴，三到鍾山共草堂。
金陵雜興二百首·其四六
作者：蘇泂
朝代：宋

等君日日在高臺，吹盡楊花君不來。
歸興自濃身尚客，江南老却賀方回。
金陵雜興二百首·其四四
作者：蘇泂
朝代：宋

白沙翠竹長干寺，綠水朱樓白下城。
燕子飛來春又晚，去年曾此看清明。
釣魚
作者：蘇泂
朝代：宋

是非不上釣魚舟，從此閑身得自由。
一色藕花三十丈，明年歸住鑑湖頭。
釣魚
作者：蘇泂
朝代：宋

白頭波上白頭翁，竹葉盃邊竹葉叢。
烹鴈罪因應鴈得，非魚樂語詎魚同。
醉醒未覺乾坤異，起滅懸知水鏡空。
嚴子向來無世念，謝郎今日有家風。
錢塘渡
作者：蘇泂
朝代：宋

百年鬢髮春風晚，十二闌干落照微。
多事錢塘江上水，送人離別送人歸。
鏡曲
作者：蘇泂
朝代：宋

鏡曲非塵世，春風屬酒杯。
欲紓憂百結，須索醉千回。
蓮實兒拳似，紫荆父手栽。
無人競來往，坐穩興悠哉。
鏡湖
作者：蘇泂
朝代：宋

蒼蒼煙霽塔，了了月明山。
坐久忽不見，濛濛杳杳間。
鏡湖懷古
作者：蘇泂
朝代：宋

鏡湖湖水滑如油，狂客歸來上釣舟。
惆悵無因見李白，西風吹老芰荷洲。
長江二首·其一
作者：蘇泂
朝代：宋

長江無六月，大地絕纖埃。
暑向風前退，秋從雨後來。
問桐知葉落，修桂待花開。
疇昔扁舟興，分明欲喚回。
長江二首·其二
作者：蘇泂
朝代：宋

處暑無三日，新凉直萬金。
白頭更世事，青草印禪心。
放鶴婆娑舞，聽蛩斷續吟。
極知仁者壽，未必海之深。
閑居復遇重九悠然興懷頗謂此節特宜於貧蓋富貴者不知若是之清美也因賦唐律呈同社
作者：蘇泂
朝代：宋

風凄日薄鬢毛新，歲歲年年樂此辰。
多少昔賢留賦詠，大都九日稱清貧。
甕頭無酒心仍醉，籬下看山意愈真。
自採黄花供陶謝，邇來嘉興屬何人。
陋室詩
作者：蘇泂
朝代：宋

陋室行蝸子，良朋斷馬蹤。
一官當面過，萬事轉頭空。
故有詩驅瘧，那無檄愈風。
豐年仍儉食，歲晚得途窮。
除夕呈主人
作者：蘇泂
朝代：宋

使節梅花外，椒盤淚眼邊。
山川非故國，笳皷咽新年。
機事鷗偏覺，家書雁不傳。
細箋今夕恨，萬一主人憐。
陪制帥寶學侍郎飲別金陵諸勝地
作者：蘇泂
朝代：宋

制閫三年名，亭臺一日違。
江山雲外款，鼓吹月中歸。
夜氣輕杯力，霜稜迫妓圍。
明當趁朝謁，回首此依依。
陳杰荆州之役伯文實約予聞其沒官愴甚不寐遂成詩
作者：蘇泂
朝代：宋

細雨歸帆暮，西風遠笛哀。
江空人永已，興盡首重回。
嗣祖焉非福，王生本不來。
從今長謝客，穩卧北山隈。
陶令
作者：蘇泂
朝代：宋

陶令歸來後，何人記若翁。
難將五斗粟，換此一窗風。
喜色均童稚，高情更菊松。
悠然信天命，今昨定無同。
雜興四首·其一
作者：蘇泂
朝代：宋

滿地秋聲皷吹同，草根無頼更寒蛩。
情知萬事終摇落，忍見霜林一葉紅。
雜興四首·其三
作者：蘇泂
朝代：宋

蘭佩其如楚客悲，年年誰作感秋辭。
不應白骨蒼苔後，更愛西風落葉時。
雜興四首·其二
作者：蘇泂
朝代：宋

秋衾薄薄換吳綾，燈焰無多一半青。
却憶舊時荆楚岸，夜深風雨泊船聽。
雜興四首·其四
作者：蘇泂
朝代：宋

琵琶亭下維舟處，水落江空夜雪殘。
記得長官邀我醉，縣衙當面玉爲山。
雨
作者：蘇泂
朝代：宋

春禽喚雨屋山呼，二月韶光一半無。
作祟豈逃泥滑滑，原情當坐穀孤孤。
不應荳蔻花梢重，已怪荼䕷葉子麤。
年去年來誰奈得，酒酣擊缶和噫嗚。
雨中水閣閑眺·其一
作者：蘇泂
朝代：宋

兩山正作脩眉綠，一水猶如疋練橫。
竟日書窗覽今古，幾年人世少豪英。
雨中水閣閑眺·其二
作者：蘇泂
朝代：宋

朝看雨脚似懸繩，暮見寬波沒釣汀。
鴨鴨歸來人寂寂，鴉鴉飛去草青青。
雨中海棠花放簡馮元咨
作者：蘇泂
朝代：宋

天涯萬里春風晚，曾上西樓看此花。
今日東南無處覓，矮筇來問蜀人家。
雨夜
作者：蘇泂
朝代：宋

不待船來雨又風，雨聲元要打船篷。
不干篷底纖毫事，一夜佳眠自落空。
雨後乞御正殿得請次韻
作者：蘇泂
朝代：宋

已成霖雨慰黎蒸，聖主齋居尚穆清。
奏許正朝仍玉食，盡回喜色見民情。
衣篝不惜添梅潤，籤帙從堆亂葉聲。
要雨雨來天便許，不須更卜白鼉鳴。
雪
作者：蘇泂
朝代：宋

窮冬那得許奇觀，疑怪重衾夜更寒。
正爛漫花隨處有，不堅牢玉暫時看。
上章謁帝應留得，下令教兒莫掃乾。
岐路楊朱定垂泣，東西南北總漫漫。
雪霽歸湖山過千秋觀少留
作者：蘇泂
朝代：宋

縱轡不嫌遠，逢山猶一登。
夕陽波渺渺，殘雪塔層層。
折竹橫遮道，饑烏下啄冰。
欲歸還小駐，倚杖對崚嶒。
雲川趙使君坐上和賦鸂鶒韻
作者：蘇泂
朝代：宋

杏子花開水漫流，羨君得意在滄洲。
莫將文采供人玩，怕入雕籠不自由。
雲門寺詩
作者：蘇泂
朝代：宋

重岡落日思依依，地老天荒閲盛衰。
萬古煙蘿千古寺，唐朝詩句晉朝碑。
鶴貪清氣隨僧住，松引寒聲助客悲。
十載重來衫鬢改，笋輿回路獨移時。
霜毛
作者：蘇泂
朝代：宋

深深四簷雨，眇眇一枝燈。
酒盡獨愁婦，家貧全似僧。
中年多感慨，同好少交朋。
自省空諸有，霜毛未可憎。
霜露吟
作者：蘇泂
朝代：宋

短褐新冬逼，中流一棹孤。
旅程沙泊鴈，行色樹穿馿。
霜露悲愁骨，功名畏老夫。
平生知范蠡，嘗膽會吞吳。
青牛宮
作者：蘇泂
朝代：宋

青牛宮中青草生，數間老屋徒欹傾。
老人婆娑坐牛背，似怪關尹聞其名。
東來萬里西遊客，倚遍宮前舊時柏。
巫咸大招不可期，欲向青牛問消息。
頃在金陵郡齋與黄觀復夜坐漏箭下一二十刻率未寢對語既盡明燭漸昏相與坐睡而後已歸同郡居乃經時不見追憶當時曾有四句云
作者：蘇泂
朝代：宋

映雪工夫久已無，引錐自刺一何愚。
青燈一盞書狼藉，畫作金陵瞌睡圖。
頼婆橋詩
作者：蘇泂
朝代：宋

頼婆橋下粼粼水，幾見居人說廢興。
自笑年來車馬迹，得如橋畔白頭僧。
題三高亭
作者：蘇泂
朝代：宋

千頃飛花特地寒，又隨漁艇泊蒼灣。
三高問訊來何巧，趁得冰湖看雪山。
題元真觀屋壁二首·其一
作者：蘇泂
朝代：宋

琳宮無俗務，書卷得相親。
樹影自知午，棋聲不見人。
實爲蕭爽地，蹔得自由身。
客至誰能接，應知懶是真。
題元真觀屋壁二首·其二
作者：蘇泂
朝代：宋

冬青幹已老，柏樹亦蕭蕭。
紫殿歲年遠，黄冠早晚朝。
井甘鄰共汲，食寡腹常枵。
永夜看河漢，仙人似見招。
題千秋觀
作者：蘇泂
朝代：宋

不見風流賀季真，酒船回棹莫逡巡。
如今湖上千秋觀，逢著黄冠亦可人。
題司馬提舉畫鷹
作者：蘇泂
朝代：宋

舊讀少陵句，今觀司馬鷹。
風雲千變化，天地一飛騰。
側目看枝鳥，回身掣臂繩。
何由飲西顥，真逐羽毛升。
題周氏庵
作者：蘇泂
朝代：宋

緩步勝騎馬，迷塗問跨牛。
蓴絲方擾擾，湖水亦悠悠。
解后因成款，淹留却當游。
旁觀君共我，真是兩沙鷗。
題山寺
作者：蘇泂
朝代：宋

白雲飛繞寺樓鐘，點滴清聲露打松。
童子開門還報我，鶴眠猶在最高峰。
題松鶴
作者：蘇泂
朝代：宋

鶴鳴松樹顛，人行松樹下。
人禽兩無屬，往往俱物化。
明日還獨來，寂寞青松夜。
擾擾征途間，誰是知音者。
題極覽亭
作者：蘇泂
朝代：宋

每向湖中望高處，却來高處望湖中。
雲興霞蔚九天上，水繞山圍一萬重。
題欒城第三集
作者：蘇泂
朝代：宋

百金貿一書，我心胡不喜。
自朝至日暝，耽玩無窮已。
復慚文未老，年既三十四。
更後四十年，未必辦茲事。
題興旅亭
作者：蘇泂
朝代：宋

舟行竟日雨冥冥，晚飯凄凉送客亭。
雲羃亂山看不見，隔江惟有一堆青。
題蠟屐金貂二亭呂巽伯表弟命賦
作者：蘇泂
朝代：宋

蠟屐登山去，金貂換酒來。
一生須幾兩，萬事付三杯。
飲爾非狂耳，歸歟有旨哉。
何時兩亭暮，吾與汝徘徊。
飛蓋堂即事
作者：蘇泂
朝代：宋

秋清未脫暑衣裳，稍上城樓過苑堂。
北面芰荷南面桂，水香吹亂月中香。
飛鳴
作者：蘇泂
朝代：宋

飛鳴一鴈带秋回，寂歷黄花傍節開。
草木不逃天地役，禽魚常罹網羅災。
中年衣食憂妻子，道遠舟車倦往來。
未了此生誰料得，相逢且覆眼前杯。
餘姚江上作先寄城中親友
作者：蘇泂
朝代：宋

開禧改歲復崢嶸，老我奔馳不少寧。
雪花欺人入衣袂，前日杭州今四明。
老來老來我何有，綠髮黄鬚行白首。
魚鱗年紀今歲是，挽之不住去如走。
挽君不住知奈何，叩篷擊楫聊高歌。
天風爲拍雪爲舞，寒水自酌金叵羅。
脚根萬里不作難，且喜看盡湖中山。
明朝還舍託朋舊，尚有新詩三百首。
餘姚江上夜看殘雪
作者：蘇泂
朝代：宋

星斗夜迢迢，江空一棹摇。
亂山詩態活，殘雪醉魂消。
已作無懷氏，長思有道朝。
周公夢不見，篷底聽鴟鴞。
馮生畫荷花
作者：蘇泂
朝代：宋

湖上看花意欲迷，年年花謝憶花時。
如今一見馮生畫，早晚看花更不疑。
高兄示夫婦觀月詩和韻
作者：蘇泂
朝代：宋

德耀梁鴻兩不凡，閨中桂影醉同看。
却憐當夜鄜州月，空咏清輝玉臂寒。
魯墟行
作者：蘇泂
朝代：宋

今茲水用事，簷雨四十日。
禱祈遍羣望，魚蟹入家宅。
小民例煎迫，在在絕粒食。
聖人制邦國，休養覬生活。
本根者州縣，父母資牧伯。
夫何失其理，致使爲盜賊。
犯之復無赦，恐負天地德。
昨來諸暨變，本以鹺故得。
有司屢殺戮，勢欲與之敵。
民生各良性，豈獨肆凶慝。
饑寒迫於後，妻子時動色。
那知刀鋸威，乃甚溝壑厄。
市人起相戰，爭利初毆擊。
吾非志剽掠，解后有其迹。
王官亦人耳，聞此宜隠惻。
不然罹憲網，無暇謀復出。
嗚呼不得已，天下蓋非一。
橫尸類雞狗，斬刈遽狼藉。
頗聞動官軍，餘黨收捕急。
儻非勸本務，有死民不易。
是時天復雨，省宰到層畢。
夫民使之飽，不飽亦吾匹。
丁寧善其生，淚下死魂魄。
龍瑞宮·其一
作者：蘇泂
朝代：宋

花竹青虛卉木蒼，行穿溪水過山房。
黄冠相對如泥醉，此是人間不老方。
龍瑞宮·其三
作者：蘇泂
朝代：宋

未必時人識面頻，偶然蹤跡似逃秦。
重來洞府青春晚，一樹桃花犬吠人。
龍瑞宮·其二
作者：蘇泂
朝代：宋

嶂密峰圓不似山，桃花流水做春閑。
神仙只在人間世，妄意虛無縹緲間。
一叢花
作者：蘇軾
朝代：宋

今年春淺臘侵年。冰雪破春妍。東風有信無人見，露微意、柳際花邊。寒夜縱長，孤衾易暖，鐘鼓漸清圓。朝來初日半含山。樓閣淡疏煙。遊人便作尋芳計，小桃杏、應已爭先。衰病少情，疏慵自放，惟愛日高眠。
一斛珠
作者：蘇軾
朝代：宋

洛城春晚。垂楊亂掩紅樓半。小池輕浪紋如篆。燭下花前，曾醉離歌宴。自惜風流雲雨散。關山有限情無限。待君重見尋芳伴。為說相思、目斷西樓燕。
丁公默送蝤蛑
作者：蘇軾
朝代：宋

溪邊石蟹小於錢，喜見輪囷赤玉盤。
半殻含黄宜點酒，兩螯斫雪勸加餐。
蠻珍海錯聞名久，怪雨腥風入坐寒。
堪笑吳興饞太守，一詩換得兩尖團。
七年九月自廣陵召還復館於浴室東堂八年六月乞會稽將去汶公乞詩乃復用前韵三首·其一
作者：蘇軾
朝代：宋

乞郡三章字半斜，廟堂傳笑眼昏花。
上人問我遲留意，待賜頭綱八餠茶。
七年九月自廣陵召還復館於浴室東堂八年六月乞會稽將去汶公乞詩乃復用前韵三首·其三
作者：蘇軾
朝代：宋

東南此去幾時歸，倦鳥孤雲豈有期。
斷送一生消底物，三年光景六篇詩。
七年九月自廣陵召還復館於浴室東堂八年六月乞會稽將去汶公乞詩乃復用前韵三首·其二
作者：蘇軾
朝代：宋

夢繞吳山却月廊，白梅盧橘覺猶香。
會稽且作須臾意，從此歸田策最良。
七月一日出城舟中苦熱
作者：蘇軾
朝代：宋

凉飆呼不來，流汗方被體。
稀星乍明滅，暗水光瀰瀰。
香風過蓮芡，驚枕裂魴鯉。
欠伸宿酒餘，起坐濯清泚。
火雲勢方壯，未受月露洗。
身微欲安適，坐待東方啟。
七月二十四日以久不雨出禱磻溪是日宿虢縣二十五日晚自虢縣渡渭宿於僧舍曾閣閣故曾氏所建也夜久不寐見壁間有前縣令趙薦留名有懷其人
作者：蘇軾
朝代：宋

龕燈明滅欲三更，敧枕無人夢自驚。
深谷留風終夜響，亂山銜月半床明。
故人漸遠無消息，古寺空來看姓名。
欲向磻溪問姜叟，僕夫屢報斗杓傾。
七月五日二首·其一
作者：蘇軾
朝代：宋

避謗詩尋醫，畏病酒入務。
蕭條北窗下，長日誰與度。
今年苦炎熱，草木困薰煮。
況我早衰人，幽居氣如縷。
秋來有佳興，秫稻已含露。
還復此微吟，往和糟牀注。
七月五日二首·其二
作者：蘇軾
朝代：宋

何處覓新秋，蕭然北臺上。
秋來未云幾，風日已清亮。
雲間聳孤翠，林表浮遠漲。
新棗漸堪剝，晚瓜猶可餉。
西風送落日，萬竅含悽愴。
念當急行樂，白髮不汝放。
三月二十九日二首·其一
作者：蘇軾
朝代：宋

南嶺過雲開紫翠，北江飛雨送淒涼。
酒醒夢回春盡日，閉門隠几坐燒香。
三月二十九日二首·其二
作者：蘇軾
朝代：宋

門外橘花猶的皪，牆頭荔子已斕斑。
樹暗草深人靜處，卷簾敧枕卧看山。
三月二十日多葉杏盛開
作者：蘇軾
朝代：宋

零露泫月蕊，溫風散晴葩。
春工了不睡，連夜開此花。
芳心誰剪刻，天質自清華。
惱客香有無，弄粧影橫斜。
中山古戰國，殺氣浮高牙。
叢臺餘袨服，易水雄悲笳。
自從此花開，玉肌洗塵沙。
坐令游俠窟，化作溫柔家。
我老念江海，不飲空咨嗟。
劉郎歸何日，紅桃爍殘霞。
明年花開時，舉酒望三巴。
三月二十日開園三首·其一
作者：蘇軾
朝代：宋

雪髯霜鬢語傖獰，淡蕩園林取次行。
要識將軍不凡意，從來祇啜小人羹。
三月二十日開園三首·其三
作者：蘇軾
朝代：宋

鬰鬰蒼髯真道友，絲絲紅萼是鄉人。
何時翠竹江村路，送我柴門月色新。
三月二十日開園三首·其二
作者：蘇軾
朝代：宋

西園牡籥夜沉沉，尚有游人卧柳陰。
鶴睡覺時風露下，落花飛絮滿衣襟。
三朵花
作者：蘇軾
朝代：宋

學道無成鬢已華，不勞千劫漫烝砂。
歸來且看一宿覺，未暇遠尋三朵花。
兩手欲遮瓶裏雀，四條深怕井中蛇。
畫圖要識先生面，試問房陵好事家。
三萼牡丹
作者：蘇軾
朝代：宋

風雨何年別，留真向此邦。
至今遺恨在，巧過不成雙。
上元侍宴
作者：蘇軾
朝代：宋
体裁：七言绝句

淡月疏星繞建章，仙風吹下御爐香。
侍臣鵠立通明殿，一朵紅雲捧玉皇。
上元侍飲樓上三首呈同列·其一
作者：蘇軾
朝代：宋

澹月疏星遶建章，仙風吹下御爐香。
侍臣鵠立通明殿，一朵紅雲捧玉皇。
上元侍飲樓上三首呈同列·其三
作者：蘇軾
朝代：宋

老病行穿萬馬羣，九衢人散月紛紛。
歸來一盞殘燈在，猶有傳柑遺細君。
上元侍飲樓上三首呈同列·其二
作者：蘇軾
朝代：宋

薄雪初消野未耕，賣薪買酒看升平。
吾君勤儉倡優拙，自是豐年有笑聲。
上元夜
作者：蘇軾
朝代：宋

前年侍玉輦，端門萬枝燈。
璧月挂罘罳，珠星綴觚稜。
去年中山府，老病亦宵興。
牙旗穿夜市，鐵馬響春冰。
今年江海上，雲房寄山僧。
亦復舉膏火，松間見層層。
散策桄榔林，林疏月鬅鬙。
使君置酒罷，簫鼓轉松陵。
狂生來索酒，一舉輒數升。
浩歌出門去，我亦歸瞢騰。
上元夜過赴儋守召獨坐有感
作者：蘇軾
朝代：宋

使君置酒莫相違，守舍何妨獨掩扉。
靜看月窗盤蜥蜴，卧聞風幔落伊威。
燈花結盡吾猶夢，香篆消時汝欲歸。
搔首凄凉十年事，傳柑歸遺滿朝衣。
上元過祥符僧可久房蕭然無燈火
作者：蘇軾
朝代：宋

門前歌舞鬥分朋，一室清風冷欲冰。
不把琉璃閑照佛，始知無盡本無燈。
上巳日與二三子携酒出游隨所見輒作數句明日集之爲詩故辭無倫次
作者：蘇軾
朝代：宋

薄雲霏霏不成雨，杖藜曉入千花塢。
柯丘海棠吾有詩，獨笑深林誰敢侮。
三杯卯酒人徑醉，一枕春眠日亭午。
竹間老人不讀書，留我閉門誰教汝。
出簷藂枳十圍大，寫真素壁千蛟舞。
東坡作塘今幾尺，携酒一勞農工苦。
却尋流水出東門，壞垣古塹花無主。
卧開桃李爲誰妍，對立鵁鶄相媚嫵。
開樽藉草勸行路，不惜春衫污泥土。
褰裳共過春草亭，扣門却入韓家圃。
轆轤繩斷井深碧，秋千挂索人何所。
映簾空復小桃枝，乞漿不見譍門女。
南上古臺臨斷岸，雪陣翻空迷仰俯。
故人饋我玉葉羹，水冷烟消誰爲煮。
崎嶇束縕下荒徑，婭姹隔花聞好語。
更隨落景盡餘樽，却傍孤城得僧宇。
主人勸我洗足眠，倒牀不必聞鐘鼓。
明朝門外泥一尺，始悟三更雨如許。
平生所向無一遂，茲游何事天不阻。
固知我友不終窮，豈弟君子神所予。
上巳日與二子迨過遊塗山荆山記所見
作者：蘇軾
朝代：宋

此生終安歸，還軫天下半。
朅來乘樏廟，復作微禹歎。
從祀及彼呱，像設偶此粲。
秦祖當侑坐，夏郊亦薦祼。
可憐淮海人，尚記弧矢旦。
荆山碧相照，楚水清可亂。
刖人有餘坑，美石肖溫瓚。
龜泉木杪出，牛乳石池漫。
小兒强好古，侍史笑流汗。
歸時蝙蝠飛，炬火記遠岸。
上清詞
作者：蘇軾
朝代：宋

南山之幽，雲冥冥兮。
孰居此者，帝側之神君。
君胡爲兮山之幽，顧宮殿兮久淹留。
又曷爲一朝去此而不顧兮，悲此空山之人也。
來不可得而知兮，去固不可得而訊也。
君之來兮天門空，從千騎兮駕飛龍。
隸辰星兮役太歲，儼晝降兮雷隆隆。
朝發軫兮帝庭，夕弭節兮山宮。
懭有妖兮虐下土，精爲星兮氣爲虹。
愛流血之滂沛兮，又嗜瘧癘與螟蟲。
嘯盲風而涕淫雨兮，時又吐旱火之爞融。
銜帝命以下討兮，建千仞之修鋒。
乘飛霆而追逸景兮，歙砉掃滅而無蹤。
忽崩播其來會兮，走海岳之神公。
龍車獸鬼不知其數兮，旗纛晻靄而冥蒙。
漸俯傴以旅進兮，鏘劍佩之相礱。
司殺生之必信兮，知上帝之不汝容。
既約束以反職兮，退戰慄而愈恭。
澤充塞于四海兮，獨澹然其無功。
君之去兮天門開，款閶闔兮朝玉臺。
羣仙迎兮塞雲漢，儼前導兮紛後陪。
歷玉階兮帝迎勞，君良苦兮馬豗頹。
閔人世兮迫隘，陳下土兮帝所哀。
返瓊宮之嵯峨兮，役萬靈之喧豗。
默清浄以無爲兮，時節狩于斗魁。
詣通明而獻黜陟兮，軼蕩蕩其無回。
忽表裏之煥霍兮，光下燭于九垓。
時游目以下覽兮，五岳爲豆，四溟爲杯。
俯故宮之千柱兮，若毫端之集埃。
來非以爲樂兮，去非以爲悲。
謂神君之既返兮，曾顔咫尺之不違。
升祕殿以內悸兮，魂凜凜而上馳。
忽寤寐以有得兮，敢沐浴而獻辭。
是耶非耶，臣不可得而知也。
上韓持國
作者：蘇軾
朝代：宋

韓氏三虎秉樞極，中有一虎似偉節。
端居隠几學無心，夙駕入朝常正色。
犯時獨行太嵔𡾊，回天不忌真藥石。
輦致歸來荷二聖，推排使至有衆力。
吾儕小人但飽飯，不有君子何能國。
西湖醉卧春水船，如何爲人作豐年。
世傳徐凝瀑布詩云一條界破青山色至爲塵陋又僞作樂天詩稱美此句有賽不得之語樂天雖涉淺易然豈至是哉乃戲作一絕
作者：蘇軾
朝代：宋

帝遣銀河一派垂，古來惟有謫仙詞。
飛流濺沫知多少，不與徐凝洗惡詩。
丙子重九二首·其一
作者：蘇軾
朝代：宋

三年瘴海上，越嶠真我家。
登山作重九，蠻菊秋未花。
惟有黄茅浪，堆壠生坳窊。
蜑酒糵衆毒，酸甜如梨樝。
何以侑一樽，鄰家饋蛙蛇。
亦復强取醉，歡謠雜悲嗟。
今年吁惡歲，僵仆如亂麻。
此會我雖健，狂風卷朝霞。
使我如霜月，孤光掛天涯。
西湖不欲往，暮樹號寒鴉。
丙子重九二首·其二
作者：蘇軾
朝代：宋

窮途不擇友，過眼如亂雲。
餘子誰復數，坐閱兩使君。
共飲去年堂，俯看秋水紋。
此水與此人，相追兩沄沄。
老去各休息，造化嗟長勤。
佳哉此令節，不惜與子分。
何以娛我客，游魚在清濆。
水師三百指，鐵網欲掩羣。
獲多雖一快，買放尤可欣。
此樂真不朽，明年我歸耘。
中山松醪寄雄州守王引進
作者：蘇軾
朝代：宋

鬰鬰蒼髯千歲姿，肯來杯酒作兒嬉。
流芳不待龜巢葉，掃白聊煩鶴踏枝。
醉裏便成敧雪舞，醒時與作嘯風辭。
馬軍走送非無意，玉帳人閑合有詩。
中秋月寄子由三首·其一
作者：蘇軾
朝代：宋

殷勤去年月，瀲灧古城東。
憔悴去年人，卧病破窗中。
徘徊巧相覓，窈窕穿房櫳。
月豈知我病，但見歌樓空。
撫枕三歎息，扶杖起相從。
天風不相哀，吹我落瓊宮。
白露入肺肝，夜吟如秋蟲。
坐令太白豪，化爲東野窮。
餘年知幾何，佳月豈屢逢。
寒魚亦不睡，竟夕相噞喁。
中秋月寄子由三首·其三
作者：蘇軾
朝代：宋

舒子在汶上，閉門相對清。
鄭子向河朔，孤舟連夜行。
頓子雖咫尺，兀如在牢扃。
趙子寄書來，水調有餘聲。
悠哉四子心，共此千里明。
明月不解老，良辰難合并。
回頭坐上人，聚散如流萍。
嘗聞此宵月，萬里同陰晴。
天公自著意，此會那可輕。
明年各相望，俯仰今古情。
中秋月寄子由三首·其二
作者：蘇軾
朝代：宋

六年逢此月，五年照離別。
歌君別時曲，滿座爲淒咽。
留都信繁麗，此會豈輕擲。
鎔銀百頃湖，挂鏡千尋闕。
三更歌吹罷，人影亂清樾。
歸來北堂下，寒光翻露葉。
喚酒與婦飲，念我向兒說。
豈知衰病後，空盞對梨栗。
但見古河東，荍麥花鋪雪。
欲和去年曲，復恐心斷絕。
中秋見月和子由
作者：蘇軾
朝代：宋

明月未出羣山高，瑞光萬丈生白毫。
一杯未盡銀闕涌，亂雲脫壞如崩濤。
誰爲天公洗眸子，應費明河千斛水。
遂令冷看世間人，照我湛然心不起。
西南火星如彈丸，角尾奕奕蒼龍蟠。
今宵注眼看不見，更許螢火爭清寒。
何人艤舟臨古汴，千燈夜作魚龍變。
曲折無心逐浪花，低昂赴節隨歌板。
青熒滅沒轉山前，浪颭風迴豈復堅。
明月易低人易散，歸來呼酒更重看。
堂前月色愈清好，咽咽寒螿鳴露草。
卷簾推戶寂無人，窗下咿啞惟楚老。
南都從事莫羞貧，對月題詩有幾人。
明朝人事隨日出，怳然一夢瑶臺客。
中隠堂詩·其一
作者：蘇軾
朝代：宋

去蜀初逃難，遊秦遂不歸。
園荒喬木老，堂在昔人非。
鑿石清泉激，開門野鶴飛。
退居吾久念，長恐此心違。
中隠堂詩·其三
作者：蘇軾
朝代：宋

二月驚梅晚，幽香此地無。
依依慰遠客，皎皎似吳姝。
不恨故園隔，空嗟芳歲徂。
春深桃杏亂，笑汝益羈孤。
中隠堂詩·其二
作者：蘇軾
朝代：宋

徑轉如修蟒，坡垂似伏鰲。
樹從何代有，人與此堂高。
好古嗟生晚，偷閑厭久勞。
王孫早歸隠，塵土污君袍。
中隠堂詩·其五
作者：蘇軾
朝代：宋

都城更幾姓，到處有殘碑。
古隧埋蝌蚪，崩崖露伏龜。
安排壯亭榭，收拾費金貲。
岣嶁何須到，韓公浪自悲。
中隠堂詩·其四
作者：蘇軾
朝代：宋

翠石如鸚鵡，何年別海壖。
貢隨南使遠，載壓渭舟偏。
已伴喬松老，那知故國遷。
金人解辭漢，汝獨不潸然。
丹元子示詩飄飄然有謫仙風氣吳傳正繼作復次其韵
作者：蘇軾
朝代：宋

飛仙亦偶然，脫命瞬息中。
惟詩不可擬，如寫天日容。
夢中哦七言，玉丹已入懷。
一語遭綽虐，失身墮蓬萊。
蓬萊至今空，護短不養才。
上界足官府，謫仙應退休。
可憐吳與蘇，骯髒雪滿頭。
雪滿頭，終當却與丹元子，笑指東海乘桴浮。
乘舟過賈收水閣收不在見其子三首·其一
作者：蘇軾
朝代：宋

愛酒陶元亮，能詩張志和。
青山來水檻，白雨滿漁簑。
淚垢添丁面，貧低舉案蛾。
不知何所樂，竟夕獨酣歌。
乘舟過賈收水閣收不在見其子三首·其三
作者：蘇軾
朝代：宋

曳杖青苔岸，繫船枯柳根。
德公方上冢，季路獨留言。
已占蒲魚港，更開松菊園。
從茲來往數，兒女自譍門。
乘舟過賈收水閣收不在見其子三首·其二
作者：蘇軾
朝代：宋

嫋嫋風蒲亂，猗猗水荇長。
小舟浮鴨綠，大杓瀉鵝黄。
得意詩酒社，終身魚稻鄉。
樂哉無一事，何處不清凉。
九日尋臻闍黎遂泛小舟至勤師院二首·其一
作者：蘇軾
朝代：宋

白髮長嫌歲月侵，病眸兼怕酒杯深。
南屏老宿閑相過，東閣郎君懶重尋。
試碾露芽烹白雪，休拈霜蕊嚼黄金。
扁舟又截平湖去，欲訪孤山支道林。
九日尋臻闍黎遂泛小舟至勤師院二首·其二
作者：蘇軾
朝代：宋

湖上青山翠作堆，葱葱鬰鬰氣佳哉。
笙歌叢裏抽身出，雲水光中洗眼來。
白足赤髭迎我笑，拒霜黄菊爲誰開。
明年桑苧煎茶處，憶著衰翁首重回。
九日次定國韵
作者：蘇軾
朝代：宋

朝菌無晦朔，蟪蛄疑春秋。
南柯已一世，我眠未轉頭。
仙人視吾曹，何異蜂蟻稠。
不知蠻觸氏，自有兩國憂。
我觀去來今，未始一念留。
奔馳竟何得，而起無窮羞。
王郎誤涉世，屢獻久不酬。
黄金散行樂，清詩出窮愁。
俯仰四十年，始知此生浮。
軒裳陳道路，往往兒童收。
封侯起大第，或是君家騶。
似聞負販人，中有第一流。
炯然徑寸珠，藏此百結裘。
意行無車馬，倏忽略九州。
邂逅獨見之，天與非人謀。
笑我方醉夢，衣冠戲沐猴。
力盡病騏驥，伎窮老伶優。
北山有雲根，寸田自可耰。
會當無何鄉，同作逍遥遊。
歸來城郭是，空有纍纍丘。
九日次韵王鞏
作者：蘇軾
朝代：宋

我醉欲眠君罷休，已教從事到青州。
鬢霜饒我三千丈，詩律輸君一百籌。
聞道郎君閉東閣，且容老子上南樓。
相逢不用忙歸去，明日黄花蝶也愁。
九日湖上尋周李二君不見君亦見尋於湖上以詩見寄明日乃次其韵
作者：蘇軾
朝代：宋

湖上野芙蓉，含思愁脈脈。
娟然如靜女，不肯傍阡陌。
詩人杳未來，霜艷冷難宅。
君行逐鷗鷺，出處浩莫測。
葦問聞拏音，雲表已飛屐。
使我終日尋，逢花不忍摘。
人生如朝露，要作百年客。
喟彼終歲勞，幸茲一日澤。
願言竟不遂，人事多乖隔。
悟此知有命，沉憂傷魂魄。
九日舟中望見有美堂上魯少卿飲以詩戲之二首·其一
作者：蘇軾
朝代：宋

指點雲間數點紅，笙歌正擁紫髯翁。
誰知愛酒龍山客，却在漁舟一葉中。
九日舟中望見有美堂上魯少卿飲以詩戲之二首·其二
作者：蘇軾
朝代：宋

西閣珠簾卷落暉，水沉煙斷珮聲微。
遥知通德淒涼甚，擁髻無言怨未歸。
九日袁公濟有詩次其韵
作者：蘇軾
朝代：宋

古來靜治得清閑，我愧真長也一斑。
舉酒東榮挹江海，回樽落日勸湖山。
平生傾蓋悲歡裏，早晚抽身簿領間。
笑指西南是歸路，倦飛弱羽久知還。
九日邀仲屯田爲大水所隔以詩見寄次其韵
作者：蘇軾
朝代：宋

無復龍山對孟嘉，西來河伯意雄夸。
霜風可使吹黄帽，樽酒那能泛浪花。
漫遣鯉魚傳尺素，却將燕石報瓊華。
何時得見悲秋老，醉裏題詩字半斜。
九日黄樓作
作者：蘇軾
朝代：宋

去年重陽不可說，南城夜半千漚發。
水穿城下作雷鳴，泥滿城頭飛雨滑。
黄花白酒無人問，日暮歸來洗靴韈。
豈知還復有今年，把盞對花容一呷。
莫嫌酒薄紅粉陋，終勝泥中千柄鍤。
黄樓新成壁未乾，清河已落霜初殺。
朝來白霧如細雨，南山不見千尋剎。
樓前便作海茫茫，樓下空聞櫓鴉軋。
薄寒中人老可畏，熱酒澆腸氣先壓。
烟消日出見漁村，遠水鱗鱗山齾齾。
詩人猛士雜龍虎，楚舞吳歌亂鵝鴨。
一杯相屬君勿辭，此景何殊泛清霅。
九月中曾題二小詩於南溪竹上既而忘之昨日再遊見而錄之·其一
作者：蘇軾
朝代：宋

湖上蕭蕭疏雨過，山頭靄靄暮雲橫。
陂塘水落荷將盡，城市人歸虎欲行。
九月中曾題二小詩於南溪竹上既而忘之昨日再遊見而錄之·其二
作者：蘇軾
朝代：宋

誰謂江湖居，而爲虎豹宅。
焚山豈不能，愛此千竿碧。
九月二十日微雪懷子由弟二首·其一
作者：蘇軾
朝代：宋

岐陽九月天微雪，已作蕭條歲暮心。
短日送寒砧杵急，冷官無事屋廬深。
愁腸別後能消酒，白髮秋來已上簪。
近買貂裘堪出塞，忽思乘傳問西琛。
九月二十日微雪懷子由弟二首·其二
作者：蘇軾
朝代：宋

江上同舟詩滿篋，鄭西分馬涕垂膺。
未成報國慚書劍，豈不懷歸畏友朋。
官舍度秋驚歲晚，寺樓見雪與誰登。
遥知讀易東窗下，車馬敲門定不譍。
九月十五日觀月聽琴西湖示坐客
作者：蘇軾
朝代：宋

白露下衆草，碧空卷微雲。
孤光爲誰來，似爲我與君。
水天浮四座，河漢落酒樽。
使我冰雪腸，不受麴糵醺。
尚恨琴有絃，出魚亂湖紋。
哀彈奏舊曲，妙耳非昔聞。
良時失俯仰，此見寧朝昏。
懸知一生中，道眼無由渾。
九月十五日邇英講論語終篇賜執政講讀史官燕於東宮又遣中使就賜御書詩各一首臣軾得紫微花絕句其詞云絲綸閣下文書靜鐘鼓樓中刻漏長獨坐黄昏誰是伴紫微花對紫微郎翼日各以表謝又進詩一篇臣軾詩云
作者：蘇軾
朝代：宋

繡裳畫衮雲垂地，不作成王剪桐戲。
日高黄繖下西清，風動槐龍舞交翠。
壁中蠹簡今千年，漆書科斗光射天。
諸儒不復憂吻燥，東宮賜酒如流泉。
酒酣復拜千金賜，一紙驚鸞回鳳字。
蒼顔白髮便生光，袖有驪珠三十四。
歸來車馬已喧闐，爭看銀鈎墨色鮮。
人間一日傳萬口，喜見雲章第一篇。
玉堂晝掩文書靜，鈴索不摇鐘漏永。
莫言弄筆數行書，須信時平由主聖。
犬羊散盡沙漠空，捷烽夜到甘泉宮。
似聞指揮築上郡，已覺談笑無西戎。
文思天子師文母，終閉玉關辭馬武。
小臣願對紫微花，試草尺書招贊普。
乞數珠贈南禪湜老
作者：蘇軾
朝代：宋

從君覓數珠，老境仗消遣。
未能轉千佛，且從千佛轉。
儒生推變化，乾策數大衍。
道士守玄牝，龍虎看舒卷。
我老安能爲，萬劫付一喘。
默坐閱塵界，往來八十反。
區區我所寄，蹙縮蠶在繭。
適從海上回，蓬萊又清淺。
予以事繫御史臺獄獄吏稍見侵自度不能堪死獄中不得一別子由故作二詩授獄卒梁成以遺子由二首·其一
作者：蘇軾
朝代：宋

聖主如天萬物春，小臣愚暗自亡身。
百年未滿先償債，十口無歸更累人。
是處青山可埋骨，他時夜雨獨傷神。
與君世世爲兄弟，又結來生未了因。
予以事繫御史臺獄獄吏稍見侵自度不能堪死獄中不得一別子由故作二詩授獄卒梁成以遺子由二首·其二
作者：蘇軾
朝代：宋

柏臺霜氣夜淒淒，風動琅璫月向低。
夢繞雲山心似鹿，魂驚湯火命如雞。
眼中犀角真吾子，身後牛衣愧老妻。
百歲神游定何處，桐鄉知葬浙江西。
予初謫嶺南過田氏水閣東南一峰豐下銳上俚人謂之雞籠山予更名獨秀峰今復過之戲留一絕
作者：蘇軾
朝代：宋

倚天巉絕玉浮圖，肯與彭郎作小姑。
獨秀江南知有意，要三二別四三壺。
予前後守倅餘杭凡五年夏秋之間蒸熱不可過獨中和堂東南頰下瞰海門洞視萬里三伏常蕭然也紹聖元年六月舟行赴嶺外熱甚忽憶此處而作是詩
作者：蘇軾
朝代：宋

忠孝王家千柱宮，東坡作吏五年中。
中和堂上東南頰，獨有人間萬里風。
予去杭十六年而復來留二年而去平日自覺出處老少粗似樂天雖才名相遠而安分寡求亦庶幾焉三月六日來別南北山諸道人而下天竺惠浄師以醜石贈行作三絕句·其一
作者：蘇軾
朝代：宋

當年衫鬢兩青青，强說重臨慰別情。
衰髮祇今無可白，故應相對話來生。
予去杭十六年而復來留二年而去平日自覺出處老少粗似樂天雖才名相遠而安分寡求亦庶幾焉三月六日來別南北山諸道人而下天竺惠浄師以醜石贈行作三絕句·其三
作者：蘇軾
朝代：宋

在郡依前六百日，山中不記幾回來。
還將天竺一峰去，欲把雲根到處栽。
予去杭十六年而復來留二年而去平日自覺出處老少粗似樂天雖才名相遠而安分寡求亦庶幾焉三月六日來別南北山諸道人而下天竺惠浄師以醜石贈行作三絕句·其二
作者：蘇軾
朝代：宋

出處依稀似樂天，敢將衰朽較前賢。
便從洛社休官去，猶有閑居二十年。
予少年頗知種松手植數萬株皆中梁柱矣都梁山中見杜輿秀才求學其法戲贈二首·其一
作者：蘇軾
朝代：宋

露宿泥行草棘中，十年春雨養髯龍。
如今尺五城南杜，欲問東坡學種松。
予少年頗知種松手植數萬株皆中梁柱矣都梁山中見杜輿秀才求學其法戲贈二首·其二
作者：蘇軾
朝代：宋

君方掃雪收松子，我已開榛得茯苓。
爲問何如插楊柳，明年飛絮作浮萍。
予昔作壺中九華詩其後八年復過湖口則石已爲好事者取去乃和前韵以自解云
作者：蘇軾
朝代：宋

江邊陣馬走千峰，問訊方知冀北空。
尤物已隨清夢斷，真形猶在畫圖中。
歸來晚歲同元亮，却掃何人伴敬通。
頼有銅盆修石供，仇池玉色自璁瓏。
二公再和亦再答之
作者：蘇軾
朝代：宋

寒雞知將晨，饑鶴知夜半。
亦如老病客，遇節嘗感歎。
光陰等敲石，過眼不容玩。
親友如摶沙，放手還復散。
羈孤每自笑，寂寞誰肯伴。
元達號神君，高論森月旦。
紀明本賢將，汩沒事堆案。
欣然肯相顧，夜閣燈火亂。
盤空愧不飽，酒薄僅堪盥。
雍容許著帽，不怪安石緩。
雖無窈窕人，清唱弄珠貫。
幸有縱橫舌，說劍起慵懦。
二豪沉下位，暗火埋濕炭。
豈似草玄人，默默老儒館。
行看富貴逼，炙手借餘暖。
應念苦思歸，登樓賦王粲。
二十七日自陽平至斜谷宿於南山中蟠龍寺
作者：蘇軾
朝代：宋

橫槎晚渡碧澗口，騎馬夜入南山谷。
谷中暗水響瀧瀧，嶺上疏星明煜煜。
寺藏巌底千萬仞，路轉山腰三百曲。
風生饑虎嘯空林，月黑驚麏竄修竹。
入門突兀見深殿，照佛青熒有殘燭。
愧無酒食待遊人，旋斫杉松煮溪蔌。
板閣獨眠驚旅枕，木魚曉動隨僧粥。
起觀萬瓦鬰參差，目亂千巌散紅綠。
門前商賈負椒荈，山後咫尺連巴蜀。
何時歸耕江上田，一夜心逐南飛鵠。
二十六日五更起行至磻溪天未明
作者：蘇軾
朝代：宋

夜入磻溪如入峽，照山炬火落驚猿。
山頭孤月耿猶在，石上寒波曉更喧。
至人舊隠白雲合，神物已化遺蹤蜿。
安得夢隨霹靂駕，馬上傾倒天瓢翻。
二月二十六日雨中熟睡至晚强起出門還作此詩意思殊昏昏也
作者：蘇軾
朝代：宋

卯酒困三杯，午餐便一肉。
雨聲來不斷，睡味清且熟。
昏昏覺還卧，展轉無由足。
强起出門行，孤夢猶可續。
泥深竹雞語，村暗鳩婦哭。
明朝看此詩，睡語應難讀。
二月八日與黄燾僧曇穎過逍遙堂何道士宗一問疾
作者：蘇軾
朝代：宋

安心守玄牝，閉眼覓黄庭。
問疾來三士，澆愁有半瓶。
風松時落蕊，病鶴不梳翎。
樽空我歸去，山月照君醒。
二月十九日携白酒鱸魚過詹使君食槐葉冷淘
作者：蘇軾
朝代：宋

枇杷已熟粲金珠，桑落初嘗灧玉蛆。
暫借垂蓮十分盞，一澆空腹五車書。
青浮卵椀槐芽餠，紅點冰盤藿葉魚。
醉飽高眠真事業，此生有味在三餘。
二月十六日與張李二君遊南溪醉後相與解衣濯足因詠韓公山石之篇慨然知其所以樂而忘其在數百年之外也次其韵
作者：蘇軾
朝代：宋

終南太白橫翠微，自我不見心南飛。
行穿古縣並山麓，野水清滑溪魚肥。
須臾渡溪踏亂石，山光漸近行人稀。
窮探愈好去愈銳，意未滿足枵如饑。
忽聞奔泉響巨碓，隠隠百步摇窗扉。
跳波濺沫不可嚮，散爲白霧紛霏霏。
醉中相與棄拘束，顧勸二子解带圍。
褰裳試入插兩足，飛浪激起衝人衣。
君看麋鹿隠豐草，豈羨玉勒黄金鞿。
人生何以易此樂，天下誰肯從我歸。
二蟲
作者：蘇軾
朝代：宋

君不見水馬兒，步步逆流水。
大江東流日千里，此蟲趯趯長在此。
君不見鷃濫堆，决起隨衝風。
隨風一去宿何許，逆風還落蓬蒿中。
二蟲愚智俱莫測，江邊一笑無人識。
二鮮于君以詩文見寄作詩爲謝
作者：蘇軾
朝代：宋

我懷元祐初，圭璋滿清班。
維時南隆老，奉使獨未還。
迂叟向我言，青齊歲方艱。
斯人乃德星，遣出虛危間。
召用既晚矣，天命良復慳。
一朝失老驥，寂寞空帝閑。
至今清夜夢，枕衾有餘潸。
喜聞二三子，結髮師閔顔。
高論邈河漢，清詩鳴珮環。
遥知三日雪，積玉埋崧山。
誰念此幽桂，坐蒙榛與菅。
故人在潁尾，投詩清泠灣。
五月十日與呂仲甫周邠僧惠勤惠思清順可久惟肅義詮同泛湖游北山
作者：蘇軾
朝代：宋

三吳雨連月，湖水日夜添。
尋僧去無路，瀲瀲水拍檐。
駕言徂北山，得與幽人兼。
清風洗昏翳，晚景分穠纖。
縹緲朱樓人，斜陽半疏簾。
臨風一揮手，悵焉起遐瞻。
世人騖朝市，獨向溪山廉。
此樂得有命，輕傳神所殲。
五禽言五首·其一
作者：蘇軾
朝代：宋

使君向蘄州，更唱蘄州鬼。
我不識使君，寧知使君死。
人生作鬼會不免，使君已老知何晚。
五禽言五首·其三
作者：蘇軾
朝代：宋

去年麥不熟，挾彈規我肉。
今年麥上場，處處有殘粟。
豐年無象何處尋，聽取林間快活吟。
五禽言五首·其二
作者：蘇軾
朝代：宋

昨夜南山雨，西溪不可渡。
溪邊布穀兒，勸我脫破袴。
不辭袴溪水寒，水中照見催租瘢。
五禽言五首·其四
作者：蘇軾
朝代：宋

力作力作，蠶絲一百箔。
壠上麥頭昂，林間桑子落。
願儂一箔千兩絲，繅絲得蛹飼爾雛。
五色雀
作者：蘇軾
朝代：宋

粲粲五色羽，炎方鳳之徒。
青黄縞玄服，翼衛兩紱朱。
仁心知閔農，常告雨霽符。
我窮惟四壁，破屋無瞻烏。
惠然此粲者，來集竹與梧。
鏘鳴如玉佩，意欲相嬉娛。
寂寞兩黎生，食菜真臞儒。
小圃散春物，野桃陳雪膚。
舉杯得一笑，見此紅鸞雛。
高情如飛仙，未易握粟呼。
胡爲去復來，眷眷豈屬吾。
回翔天壤間，何必懷此都。
亡伯提刑郎中挽詩二首甲辰十二月八日鳳翔官舍書·其一
作者：蘇軾
朝代：宋

才賢世有幾，廊廟忍輕遺。
公在不早用，人今方見思。
故山松鬰鬰，舊史印纍纍。
惟有同鄉老，聞名尚涕洟。
亡伯提刑郎中挽詩二首甲辰十二月八日鳳翔官舍書·其二
作者：蘇軾
朝代：宋

揮手都門別，朱顔鬢未霜。
至今如夢寐，未信有存亡。
後事書千紙，新墳天一方。
誰能悲楚相，抵掌悟君王。
京師哭任遵聖
作者：蘇軾
朝代：宋

十年不還鄉，兒女日夜長。
豈惟催老大，漸復成彫喪。
每聞耆舊亡，涕泣聲輒放。
老任況奇逸，先子推輩行。
文章少得譽，詩語尤清壯。
吏能復所長，談笑萬夫上。
自喜作劇縣，偏工破豪黨。
奮髯走猾吏，嚼齒對姦將。
哀哉命不偶，每以才得謗。
竟使落窮山，青衫就黄壤。
宦游久不樂，江海永相望。
退耕本就君，時節相勞餉。
此懷今不遂，歸見纍纍葬。
望哭國西門，落日銜千嶂。
平生惟一子，抱負珠在掌。
見之齠齔中，已有食牛量。
他年如入洛，生死一相訪。
惟有王濬沖，心知中散狀。
人日獵城南會者十人以身輕一鳥過槍急萬人呼爲韵得鳥字
作者：蘇軾
朝代：宋

兒童笑使君，憂慍常悄悄。
誰拈白接䍦，令跨金騕褭。
東風吹濕雪，手冷怯清曉。
忽發兩鳴髇，相趁飛蝱小。
放弓一長嘯，目送孤鴻矯。
吟詩忘鞭轡，不語頭自掉。
歸來仍脫粟，鹽豉煮芹蓼。
何似雷將軍，兩眼霜鶻皎。
黑頭已爲將，百戰意未了。
馬上倒銀瓶，得兔不暇燎。
少年負奇志，蹭蹬百憂繞。
回首英雄人，老死已不少。
青春還一夢，餘年真過鳥。
莫上呼鷹臺，平生笑劉表。
今年正月十四日與子由別於陳州五月子由復至齊安以詩迎之
作者：蘇軾
朝代：宋

驚塵急雪滿貂裘，淚灑東風別宛丘。
又向邯鄲枕中見，却來雲夢澤南州。
暌離動作三年計，牽挽當爲十日留。
早晚青山映黄髮，相看萬事一時休。
介亭餞楊傑次公
作者：蘇軾
朝代：宋

籃輿西出登山門，嘉與我友尋仙村。
丹青明滅風篁嶺，環珮空響桃花源。
前朝欲上已蠟屐，黑雲白雨如傾盆。
今晨積霧卷千里，豈畏觸熱生病根。
在家頭陀無爲子，久與青山爲弟昆。
孤峰盡處亦何有，西湖鏡天江抹坤。
臨高揮手謝好住，清風萬壑傳其言。
風迴響答君聽取，我亦到處隨君軒。
仙都山鹿
作者：蘇軾
朝代：宋

日月何促促，塵世苦局束。
仙子去無蹤，故山遺白鹿。
仙人已去鹿無家，孤棲悵望層城霞。
至今聞有遊洞客，夜來江市叫平沙。
長松千樹風蕭瑟，仙宮去人無咫尺。
夜鳴白鹿安在哉，滿山秋草無行迹。
代書答梁先
作者：蘇軾
朝代：宋

此身與世真悠悠，蒼顔華髮誰汝留。
强名太守古徐州，忘歸不如楚沐猴。
魯人豈獨不知丘，蹸藉夫子無罪尤。
異哉梁子清而修，不遠千里從我遊。
瞭然正色懸雙眸，世之所馳子獨不。
一經通明傳節侯，小楷精絕規摹歐。
我衰廢學懶且媮，畏見問事賈長頭。
別來紅葉黄花秋，夜夢見之起坐愁。
遺我駁石盆與甌，黑質白章聲琳球。
謂言山石生澗溝，追琢尚可王公羞。
感子佳意能無酬，反將木瓜報珍投。
學如富賈在博收，仰取俯拾無遺籌。
道大如天不可求，修其可見致其幽。
願子篤實慎勿浮，發憤忘食樂忘憂。
以屏山贈歐陽叔弼
作者：蘇軾
朝代：宋

漫郎天骨清，生與世俗異。
學道新有得，爲貧聊復仕。
每於紅塵中，嘗起青霞志。
屏山輟贈子，莫遣污簪珥。
寓目紫翠間，安眠本非睡。
夢中化爲鶴，飛入長松寺。
以玉带施元長老元以衲裙相報次韵二首·其一
作者：蘇軾
朝代：宋

病骨難堪玉带圍，鈍根仍落箭鋒機。
欲教乞食歌姬院，故與雲山舊衲衣。
以玉带施元長老元以衲裙相報次韵二首·其二
作者：蘇軾
朝代：宋

此带閱人如傳舍，流傳到我亦悠哉。
錦袍錯落差相稱，乞與佯狂老萬回。
以雙刀遺子由子由有詩次其韵
作者：蘇軾
朝代：宋

寶刀匣不見，但見龍雀環。
何曾斬蛟蛇，亦未切琅玕。
胡爲穿窬輩，見之要領寒。
吾刀不汝問，有愧在其肝。
念此力自藏，包之虎皮斑。
湛然如古井，終歲不復瀾。
不憂無所用，憂在用者難。
佩之非其人，匣中自長歎。
我老衆所易，屢遭非意干。
惟有王玄通，階庭秀芝蘭。
知子後必大，故擇刀所便。
屠狗非不用，一歲六七刓。
欲試百鍊剛，要須更泥蟠。
作詩銘其背，以待知者看。
以黄子木拄杖爲子由生日之壽
作者：蘇軾
朝代：宋

靈壽扶孔光，菊潭飲伯始。
雖云閑草木，豈樂蒙此耻。
一時偶收用，千載相瘢疻。
海南無嘉植，野果名黄子。
堅瘦多節目，天材任操倚。
嗟我始剪裁，世用或緣此。
貴從老夫手，往配先生几。
相從歸故山，不愧仙人杞。
仲天貺王元直自眉山來見余錢塘留半歲既行作絕句五首送之·其一
作者：蘇軾
朝代：宋

仲君豈弟多學，王子清修寡言。
病後空驚鶴瘦，時來或作鵬鶱。
仲天貺王元直自眉山來見余錢塘留半歲既行作絕句五首送之·其三
作者：蘇軾
朝代：宋

三人一旦同行，留下高齋月明。
遥想扁舟京口，尚餘孤枕潮聲。
仲天貺王元直自眉山來見余錢塘留半歲既行作絕句五首送之·其二
作者：蘇軾
朝代：宋

海角煩君遠訪，江源與我同來。
剩作數時相送，莫教萬里空回。
仲天貺王元直自眉山來見余錢塘留半歲既行作絕句五首送之·其五
作者：蘇軾
朝代：宋

爲余遠致殷勤，瑞草橋邊老人。
紅带雅宜華髮，白醪光泛新春。
仲天貺王元直自眉山來見余錢塘留半歲既行作絕句五首送之·其四
作者：蘇軾
朝代：宋

更欲留君久住，念君去國彌年。
空使犀顱玉頰，長懷髯舅凄然。
任師中挽詞
作者：蘇軾
朝代：宋

大任剛烈世無有，疾惡如風朱伯厚。
小任溫毅老更文，聰明慈愛小馮君。
兩任才行不須說，疇昔並友吾先人。
相看半作晨星沒，可憐太白配殘月。
大任先去冢未乾，小任相繼呼不還。
强寄一樽生死別，樽中有淚酒應酸。
貴賤賢愚同盡耳，君今不盡緣賢子。
人間得喪了無憑，只有天公終可倚。
伯父送先人下第歸蜀詩云人稀野店休安枕路入靈關穩跨馿安節將去爲誦此句因以爲韵作小詩十四首送之·其一
作者：蘇軾
朝代：宋

索漠齊安郡，從來著放臣。
如何風雪裏，更送獨歸人。
伯父送先人下第歸蜀詩云人稀野店休安枕路入靈關穩跨馿安節將去爲誦此句因以爲韵作小詩十四首送之·其一〇
作者：蘇軾
朝代：宋

我夢隨汝去，東阡松柏青。
却入西州門，永愧北山靈。
伯父送先人下第歸蜀詩云人稀野店休安枕路入靈關穩跨馿安節將去爲誦此句因以爲韵作小詩十四首送之·其一一
作者：蘇軾
朝代：宋

乞墦何足羨，負米可忘艱。
莫爲無車馬，含羞入劍關。
伯父送先人下第歸蜀詩云人稀野店休安枕路入靈關穩跨馿安節將去爲誦此句因以爲韵作小詩十四首送之·其一三
作者：蘇軾
朝代：宋

竹笥與練裙，隨時畢婚嫁。
無事苦相思，征鞍還一跨。
伯父送先人下第歸蜀詩云人稀野店休安枕路入靈關穩跨馿安節將去爲誦此句因以爲韵作小詩十四首送之·其一二
作者：蘇軾
朝代：宋

我坐名過實，歡譁自招損。
汝幸無人知，莫厭家山穩。
伯父送先人下第歸蜀詩云人稀野店休安枕路入靈關穩跨馿安節將去爲誦此句因以爲韵作小詩十四首送之·其一四
作者：蘇軾
朝代：宋

萬里却來日，一庵仍獨居。
應笑謀生拙，團團如磨馿。
伯父送先人下第歸蜀詩云人稀野店休安枕路入靈關穩跨馿安節將去爲誦此句因以爲韵作小詩十四首送之·其七
作者：蘇軾
朝代：宋

吾兄喜酒人，今汝亦能飲。
一杯歸誦此，萬事邯鄲枕。
伯父送先人下第歸蜀詩云人稀野店休安枕路入靈關穩跨馿安節將去爲誦此句因以爲韵作小詩十四首送之·其三
作者：蘇軾
朝代：宋

日上氣暾江，雪晴光眩野。
記取到家時，鋤耰吾正把。
伯父送先人下第歸蜀詩云人稀野店休安枕路入靈關穩跨馿安節將去爲誦此句因以爲韵作小詩十四首送之·其九
作者：蘇軾
朝代：宋

臨分亦泫然，不爲窮途泣。
東阡時一到，莫遣牛羊入。
伯父送先人下第歸蜀詩云人稀野店休安枕路入靈關穩跨馿安節將去爲誦此句因以爲韵作小詩十四首送之·其二
作者：蘇軾
朝代：宋

瘦骨寒將斷，衰髯摘更稀。
未甘爲死別，猶恐得生歸。
伯父送先人下第歸蜀詩云人稀野店休安枕路入靈關穩跨馿安節將去爲誦此句因以爲韵作小詩十四首送之·其五
作者：蘇軾
朝代：宋

諸兄無可寄，一語會須酬。
晚歲俱黄髮，相看萬事休。
伯父送先人下第歸蜀詩云人稀野店休安枕路入靈關穩跨馿安節將去爲誦此句因以爲韵作小詩十四首送之·其八
作者：蘇軾
朝代：宋

東阡在何許，寒食江頭路。
哀哉魏城君，宿草荒新墓。
伯父送先人下第歸蜀詩云人稀野店休安枕路入靈關穩跨馿安節將去爲誦此句因以爲韵作小詩十四首送之·其六
作者：蘇軾
朝代：宋

故人如念我，爲說瘦欒欒。
尚有身爲患，已無心可安。
伯父送先人下第歸蜀詩云人稀野店休安枕路入靈關穩跨馿安節將去爲誦此句因以爲韵作小詩十四首送之·其四
作者：蘇軾
朝代：宋

月明穿破裘，霜氣澀孤劍。
歸來閉戶坐，默數來時店。
何公橋
作者：蘇軾
朝代：宋

天壤之間，水居其多。
人之往來，如鵜在河。
順水而行，雲馳鳥疾。
維水之利，千里咫尺。
亂流而涉，過膝則止。
維水之害，咫尺千里。
沔彼濫觴，蛙跳鯈游。
溢而懷山，神禹所憂。
豈無一木，支此大壞。
舞於盤渦，冰折雷解。
坐使此邦，畫爲兩州。
雞犬相聞，胡越莫救。
允毅何公，甚勇於仁。
始作石梁，其艱其勤。
將作復止，更此百難。
公心如鐵，非石則堅。
公以身先，民以悅使。
老壯負石，如負其子。
疏爲玉虹，隠爲金隄。
直欄橫檻，百賈所栖。
我來與公，同載而出。
讙呼填道，抱其馬足。
我歎而言，視此滔滔。
未見剛者，孰爲此橋。
願公千歲，與橋壽考。
持節復來，以慰父老。
如朱仲卿，食於桐鄉。
我作銘詩，子孫不忘。
余主簿母挽詞
作者：蘇軾
朝代：宋

閨庭蘭玉照鄉閭，自昔雖貧樂有餘。
豈獨家人在中饋，却因麟趾識關雎。
雲軿忽已歸仙府，喬木依然擁舊盧。
忍把還鄉千斛淚，一時灑向老萊裾。
余來儋耳得吠狗曰烏觜甚猛而馴隨予遷合浦過澄邁泅而濟路人皆驚戲爲作此詩
作者：蘇軾
朝代：宋

烏喙本海獒，幸我爲之主。
食餘已瓠肥，終不憂鼎俎。
晝馴識賓客，夜悍爲門戶。
知我當北還，掉尾喜欲舞。
跳踉趁童僕，吐舌喘汗雨。
長橋不肯躡，徑渡清深浦。
拍浮似鵝鴨，登岸劇虓虎。
盜肉亦小疵，鞭箠當貰汝。
再拜謝厚恩，天不遣言語。
何當寄家書，黄耳定乃祖。
余去金山五年而復至次舊詩韵贈寶覺長老
作者：蘇軾
朝代：宋

誰能斗酒博西凉，但愛齋厨法豉香。
舊事真成一夢過，高譚爲洗五年忙。
清風偶與山阿曲，明月聊隨屋角方。
稽首願師憐久客，直將歸路指茫茫。
余將赴文登過廣陵而擇老移住石塔相送至竹西亭下留詩爲別
作者：蘇軾
朝代：宋

竹西失却上方老，石塔還逢惠照師。
我亦化身東海去，姓名莫遣世人知。
余昔過嶺而南題詩龍泉鐘上今復過而北次前韵
作者：蘇軾
朝代：宋

秋風卷黄落，朝雨洗綠浄。
人貪歸路好，節近中原正。
下嶺獨徐行，艱險未敢忘。
遥知叔孫子，已致魯諸生。
余與李廌方叔相知久矣領貢舉事而李不得第愧甚作詩送之
作者：蘇軾
朝代：宋

與君相從非一日，筆勢翩翩疑可識。
平生謾說古戰場，過眼終迷日五色。
我慚不出君大笑，行止皆天子何責。
青袍白紵五千人，知子無怨亦無德。
買羊酤酒謝玉川，爲我醉倒春風前。
歸家但草凌雲賦，我相夫子非癯仙。
余舊在錢塘伯固開西湖今方請越戲謂伯固可復來開鏡湖伯固有詩因次韵
作者：蘇軾
朝代：宋

已分江湖送此生，會稽行復得岑成。
鏡湖席捲八百里，坐嘯因君又得名。
余過溫泉壁上有詩云直待衆生總無垢我方清冷混常流問人云長老可遵作遵已退居圓通亦作一絕
作者：蘇軾
朝代：宋

石龍有口口無根，自在流泉誰吐吞。
若信衆生本無垢，此泉何處覓寒溫。
佛日山榮長老方丈五絕·其一
作者：蘇軾
朝代：宋

陶令思歸久未成，遠公不出但聞名。
山中只有蒼髯叟，數里蕭蕭管送迎。
佛日山榮長老方丈五絕·其三
作者：蘇軾
朝代：宋

東麓雲根露角牙，細泉幽咽走金沙。
不堪土肉埋山骨，未放蒼龍浴渥洼。
佛日山榮長老方丈五絕·其二
作者：蘇軾
朝代：宋

千株玉槊攙雲立，一穗珠旒落鏡寒。
何處霜眉碧眼客，結爲三友冷相看。
佛日山榮長老方丈五絕·其五
作者：蘇軾
朝代：宋

日射回廊午枕明，水沉銷盡碧烟橫。
山人睡覺無人見，只有飛蚊繞鬢鳴。
佛日山榮長老方丈五絕·其四
作者：蘇軾
朝代：宋

食罷茶甌未要深，清風一榻抵千金。
腹摇鼻息庭花落，還盡平生未足心。
作書寄王晉卿忽憶前年寒食北城之遊走筆爲此詩
作者：蘇軾
朝代：宋

北城寒食烟火微，落花胡蝶作團飛。
王孫出游樂忘歸，門前驄馬紫金鞿。
吹笙帳底烟霏霏，行人舉頭誰敢睎。
扣門狂客君不麾，更遣傾城出翠帷。
書生老眼省見稀，畫圖但覺周昉肥。
別來春物已再菲，西望不見紅日圍。
何時東山歌采薇，把盞一聽金縷衣。
來鶴亭
作者：蘇軾
朝代：宋

鴻漸偏宜丹鳳南，冠霞帔月毿毿。
酒酣亭上來看舞，有客新名喚作耽。
借前韵賀子由生第四孫斗老
作者：蘇軾
朝代：宋

今日散幽憂，彈冠及新沐。
況聞萬里孫，已報三日浴。
朋來四男子，大壯泰臨復。
開書喜見面，未飲春生腹。
無官一身輕，有子萬事足。
舉家傳吉夢，殊相驚凡目。
爛爛開眼電，磽磽峙頭玉。
但令强筋骨，可以耕衍沃。
不須富文章，端解耗楮竹。
君歸定何日，我計久已熟。
長留五車書，要使九子讀。
簞瓢有內樂，軒冕無流矚。
人言适似我，窮達已可卜。
早謀二頃田，莫待八州督。
倦夜
作者：蘇軾
朝代：宋

倦枕厭長夜，小窗終未明。
孤村一犬吠，殘月幾人行。
衰鬢久已白，旅懷空自清。
荒園有絡緯，虛織竟何成。
偶於龍井辯才處得歙硯甚奇作小詩
作者：蘇軾
朝代：宋

羅細無紋角浪平，半丸犀璧浦雲泓。
午窗睡起人初靜，時聽西風拉瑟聲。
偶與客飲孔常父見訪方設席延請忽上馬馳去已而有詩戲用其韵答之
作者：蘇軾
朝代：宋

揚雄他文不皆奇，獨稱觀瓶居井眉。
酒客法士兩小兒，陳遵張竦何曾知。
主人有酒君獨辭，蟹螯何不左手持。
豈復見吾衡氣機，遣人追君君絕馳，盡力去花君自癡。
醍醐與酒同一卮，請君更問文殊師。
傅堯俞濟源草堂
作者：蘇軾
朝代：宋

微官共有田園興，老罷方尋隠退廬。
栽種成陰十年事，倉黄求買百金無。
先生卜築臨清濟，喬木如今似畫圖。
鄰里亦知偏愛竹，春來相與護龍雛。
傅子美召公擇飲偶以病不及往公擇有詩次韵
作者：蘇軾
朝代：宋

樊素阿蠻皆已出，使君應作玉箏歌。
可憐病士西窗下，一夜丹田手自摩。
催試官考較戲作
作者：蘇軾
朝代：宋

八月十五夜，月色隨處好。
不擇茅簷與市樓，況我官居似蓬島。
鳳咮堂前野橘香，劍潭橋畔秋荷老。
八月十八潮，壯觀天下無。
鯤鵬水擊三千里，組練長驅十萬夫。
紅旗青蓋互明滅，黑沙白浪相吞屠。
人生會合古難必，此景此行那兩得。
願君聞此添蠟燭，門外白袍如立鵠。
僕去杭五年吳中仍歲大饑疫故人往往逝去聞湖上僧舍不復往日繁麗獨浄慈本長老學者益盛作詩寄之
作者：蘇軾
朝代：宋

來往三吳一夢間，故人半作冢纍然。
獨依舊社傳真法，要與遺民度厄年。
趙叟近聞還印綬，竺翁先已反林泉。
何時策杖相隨去，任性逍遥不學禪。
僕年三十九在潤州道上過除夜作此詩又二十年在惠州錄之以付過·其一
作者：蘇軾
朝代：宋

寺官官小未朝參，紅日半窗春睡酣。
爲報鄰鷄莫驚覺，更容殘夢到江南。
僕年三十九在潤州道上過除夜作此詩又二十年在惠州錄之以付過·其二
作者：蘇軾
朝代：宋

釣艇歸時菖葉雨，繰車鳴處楝花風。
長江昔日經遊地，盡在如今夢寐中。
僕所至未嘗出游過長蘆聞復禪師病甚不可不一問既見則有間矣明日阻風復留見之作三絕句呈聞復並請轉呈參寥子各賦數首·其一
作者：蘇軾
朝代：宋

亦知壺子不死，敢問老聃所游。
瑟瑟寒松露骨，眈眈病虎垂頭。
僕所至未嘗出游過長蘆聞復禪師病甚不可不一問既見則有間矣明日阻風復留見之作三絕句呈聞復並請轉呈參寥子各賦數首·其三
作者：蘇軾
朝代：宋

老去此生一訣，興來明日重游。
卧聞三老白事，半夜南風打頭。
僕所至未嘗出游過長蘆聞復禪師病甚不可不一問既見則有間矣明日阻風復留見之作三絕句呈聞復並請轉呈參寥子各賦數首·其二
作者：蘇軾
朝代：宋

莫言西蜀萬里，且到南華一游。
扶病江邊送客，杖挐浦口回頭。
僕所藏仇池石希代之寶也王晉卿以小詩借觀意在於奪僕不敢不借然以此詩先之
作者：蘇軾
朝代：宋

海石來珠浦，秀色如蛾綠。
坡陀尺寸間，宛轉陵巒足。
連娟二華頂，空洞三茅腹。
初疑仇池化，又恐瀛洲蹙。
殷勤嶠南使，饋餉揚州牧。
得之喜無寐，與汝交不瀆。
盛以高麗盆，藉以文登玉。
幽光先五夜，冷氣壓三伏。
老人生如寄，茅舍久未卜。
一夫幸可致，千里常相逐。
風流貴公子，竄謫武當谷。
見山應已厭，何事奪所欲。
欲留嗟趙弱，寧許負秦曲。
傳觀慎勿許，間道歸應速。
僕曩於長安陳漢卿家見吳道子畫佛碎爛可惜其後十餘年復見之於鮮于子駿家則已裝背完好子駿以見遺作詩謝之
作者：蘇軾
朝代：宋

貴人金多身復閑，爭買書畫不計錢。
已將鐵石充逸少，更補朱繇爲道玄。
烟薰屋漏裝玉軸，鹿皮蒼璧知誰賢。
吳生畫佛本神授，夢中化作飛空仙。
覺來落筆不經意，神妙獨到秋毫顛。
昔我長安見此畫，歎息至寶空潸然。
素絲斷續不忍看，已作蝴蝶飛聯翩。
君能收拾爲補綴，體質散落嗟神全。
誌公彷彿見刀尺，修羅天女猶雄妍。
如觀老杜飛鳥句，脫字欲補知無緣。
問君乞得良有意，欲將俗眼爲洗湔。
貴人一見定羞怍，錦囊千紙何足捐。
不須更用博麻縷，付與一炬隨飛烟。
僕領貢舉未出錢穆父雪中作詩見及三月二十日同游金明池始見其詩次韵爲答
作者：蘇軾
朝代：宋

雪知我出已全消，花待君來未敢飄。
行避門生時小飲，忽逢騎吏有嘉招。
魚龍絕技來千里，斑白遺民數四朝。
知有黄公酒壚在，蒼顔華髮自相遥。
僧惠勤初罷僧職
作者：蘇軾
朝代：宋

軒軒青田鶴，鬰鬰在樊籠。
既爲物所縻，遂與吾輩同。
今來始謝去，萬事一笑空。
新詩如洗出，不受外垢蒙。
清風入齒牙，出語如風松。
霜髭茁病骨，饑坐聽午鐘。
非詩能窮人，窮者詩乃工。
此語信不妄，吾聞諸醉翁。
僧清順新作垂雲亭
作者：蘇軾
朝代：宋

江山雖有餘，亭榭苦難穩。
登臨不得要，萬象各偃蹇。
惜哉垂雲軒，此地得何晚。
天公爭向背，詩眼巧增損。
路窮朱欄出，山破石壁很。
海門浸坤軸，湖尾抱雲巘。
葱葱城郭麗，淡淡烟村遠。
紛紛鳥鵲去，一一漁樵返。
雄觀快新獲，微景收昔遁。
道人真古人，嘯詠慕嵇阮。
空齋卧蒲褐，芒屨每自捆。
天憐詩人窮，乞與供詩本。
我詩久不作，荒澀旋鋤墾。
從君覓佳句，咀嚼廢朝飯。
儋耳
作者：蘇軾
朝代：宋

霹靂收威暮雨開，獨憑闌檻倚崔嵬。
垂天雌霓雲端下，快意雄風海上來。
野老已歌豐歲語，除書欲放逐臣回。
殘年飽飯東坡老，一壑能專萬事灰。
儋耳山
作者：蘇軾
朝代：宋

突兀隘空虛，他山總不如。
君看道傍石，盡是補天餘。
元修菜
作者：蘇軾
朝代：宋

彼美君家菜，鋪田綠茸茸。
豆莢圓且小，槐芽細而豐。
種之秋雨餘，擢秀繁霜中。
欲花而未萼，一一如青蟲。
是時青裙女，採擷何匆匆。
烝之復湘之，香色蔚其饛。
點酒下鹽豉，縷橙芼薑葱。
那知雞與豚，但恐放箸空。
春盡苗葉老，耕翻烟雨叢。
潤隨甘澤化，暖作青泥融。
始終不我負，力與糞壤同。
我老忘家舍，楚音變兒童。
此物獨嫵媚，終年繫余胸。
君歸致其子，囊盛勿函封。
張騫移苜蓿，適用如葵菘。
馬援載薏苡，羅生等蒿蓬。
懸知東坡下，塉鹵化千鍾。
長使齊安民，指此說兩翁。
元日次韵張先子野見和七夕寄莘老之作
作者：蘇軾
朝代：宋

得句牛女夕，轉頭參尾中。
青春先入睡，白髮不遺窮。
酒社我爲敵，詩壇子有功。
縮頭先夏鱉，實腹鄙秋蟲。
莫唱裙垂綠，無人臉斷紅。
舊交懷賀老，新進謝終童。
袍鶻雙雙瑞，腰犀一一通。
小蠻知在否，試問囁嚅翁。
元日過丹陽明日立春寄魯元翰
作者：蘇軾
朝代：宋

堆盤紅縷細茵陳，巧與椒花兩鬬新。
竹馬異時寧信老，土牛明日莫辭春。
西湖弄水猶應早，北寺觀燈欲及辰。
白髮蒼顔誰肯記，曉來頻嚏爲何人。
元祐五年十二月十二日同景文義伯聖途次元伯固蒙仲遊七寶寺題竹上
作者：蘇軾
朝代：宋

結根豈殊衆，修柯獨出林。
孤高不可恃，歲晚霜風侵。
元祐元年二月八日朝退獨在起居院讀漢書儒林傳感申公故事作小詩一絕
作者：蘇軾
朝代：宋

寂寞申公謝客時，自言已見穆生機。
綰臧下吏明堂廢，又作龍鍾病免歸。
元祐六年六月自杭州召還汶公館我於東堂閱舊詩卷次諸公韵三首·其一
作者：蘇軾
朝代：宋

半熟黄粱日未斜，玉堂陰合手栽花。
却思三十年前味，未飯鐘時已飯茶。
元祐六年六月自杭州召還汶公館我於東堂閱舊詩卷次諸公韵三首·其三
作者：蘇軾
朝代：宋

尺一東來喚我歸，衰年已迫故山期。
文章曹植今堪笑，却卷波瀾入小詩。
元祐六年六月自杭州召還汶公館我於東堂閱舊詩卷次諸公韵三首·其二
作者：蘇軾
朝代：宋

夢覺還驚屧響廊，故人來炷影前香。
鬢鬚白盡成何事，一帖空存老遂良。
元翰少卿寵惠谷簾水一器龍團二枚仍以新詩爲貺歎味不已次韵奉和
作者：蘇軾
朝代：宋

巌垂匹練千絲落，雷起雙龍萬物春。
此水此茶俱第一，共成三絕鑑中人。
元豐七年有詔京東淮南築高麗亭館密海二州騷然有逃亡者明年軾過之歎其壯麗留一絕云
作者：蘇軾
朝代：宋

簷楹飛舞垣牆外，桑柘蕭條斤斧餘。
盡賜昆邪作奴婢，不知償得此人無。
光祿庵二首·其一
作者：蘇軾
朝代：宋

文章恨不見文園，禮樂方將訪石泉。
何事庵中著光祿，枉教閑處筆如椽。
光祿庵二首·其二
作者：蘇軾
朝代：宋

城中太守的何人，林下先生非我身。
若向庵中覓光祿，雪中履迹鏡中真。
入寺
作者：蘇軾
朝代：宋

曳杖入寺門，輯杖挹世尊。
我是玉堂仙，謫來海南村。
多生宿業盡，一氣中夜存。
旦隨老鴉起，饑食扶桑暾。
光圓摩尼珠，照耀玻璃盆。
來從佛印可，稍覺魔忙奔。
閑看樹轉午，坐到鐘鳴昏。
斂收平生心，耿耿聊自溫。
入峽
作者：蘇軾
朝代：宋

自昔懷幽賞，今茲得縱探。
長江連楚蜀，萬派瀉東南。
合水來如電，黔波綠似藍。
餘流細不數，遠勢競相參。
入峽初無路，連山忽似龕。
縈紆收浩渺，蹙縮作淵潭。
風過如呼吸，雲生似吐含。
墜崖鳴窣窣，垂蔓綠毿毿。
冷翠多崖竹，孤生有石楠。
飛泉飄亂雪，怪石走驚驂。
絕澗知深淺，樵童忽兩三。
人煙偶逢郭，沙岸可乘籃。
野戍荒州縣，邦君古子男。
放衙鳴晚鼓，留客薦霜柑。
聞道黄精草，叢生綠玉篸。
盡應充食飲，不見有彭聃。
氣候冬猶暖，星河夜半涵。
遺民悲昶衍，舊俗接魚蠶。
板屋漫無瓦，巌居窄似庵。
伐薪常冒險，得米不盈甔。
歎息生何陋，劬勞不自慚。
葉舟輕遠泝，大浪固嘗諳。
矍鑠空相視，嘔啞莫與談。
蠻荒安可住，幽邃信難妉。
獨愛孤棲鶻，高超百尺嵐。
橫飛應自得，遠颺似無貪。
振翮游霄漢，無心顧雀鵪。
塵勞世方病，局促我何堪。
盡解林泉好，多爲富貴酣。
試看飛鳥樂，高遁此心甘。
入館
作者：蘇軾
朝代：宋

黄省文書分道山，靜傳鐘鼓建章閑。
天邊玉樹西風起，知有新秋到世間。
兩橋詩·東新橋
作者：蘇軾
朝代：宋

羣鯨貫鐵索，背負橫空霓。
首摇翻雪江，尾插崩雲溪。
機牙任信縮，漲落隨高低。
轆轤卷巨綆，青蛟挂長隄。
奔舟免狂觸，脫筏防撞擠。
一橋何足云，讙傳廣東西。
父老有不識，喜笑爭攀躋。
魚龍亦驚逃，雷雹生馬蹄。
嗟此病涉久，公私困留稽。
姦民食此險，出沒如鳧鷖。
似賣失船壺，如去登樓梯。
不知百年來，幾人隕沙泥。
豈知濤瀾上，安若堂與閨。
往來無晨夜，醉病休扶携。
使君飲我言，妙割無牛雞。
不云二子勞，歎我捐腰犀。
我亦壽使君，一言聽扶藜。
常當修未壞，勿使後噬臍。
兩橋詩·西新橋
作者：蘇軾
朝代：宋

昔橋木千柱，挂湖如斷霓。
浮梁陷積淖，破板隨奔溪。
笑看遠岸沒，坐覺孤城低。
聊因三農隙，稍進百步隄。
炎州無堅植，潦水輕推擠。
千年誰在者，鐵柱羅浮西。
獨有石鹽木，白蟻不敢躋。
似開銅駝峰，如鑿鐵馬蹄。
岌岌類鞭石，山川非會稽。
嗟我久閣筆，不書紙尾鷖。
蕭然無尺箠，欲構飛空梯。
百夫下一杙，椓此百尺泥。
探囊頼故侯，寶錢出金閨。
父老喜雲集，簞壺無空携。
三日飲不散，殺盡西村雞。
似聞百歲前，海近湖有犀。
那知陵谷變，枯瀆生茭藜。
後來勿忘今，冬涉水過臍。
八月七日初入贛過惶恐灘
作者：蘇軾
朝代：宋

七千里外二毛人，十八灘頭一葉身。
山憶喜歡勞遠夢，地名惶恐泣孤臣。
長風送客添帆腹，積雨浮舟減石鱗。
便合與官充水手，此生何止略知津。
八月十七日天竺山送桂花分贈元素
作者：蘇軾
朝代：宋

月缺霜濃細蕊乾，此花元屬玉堂仙。
鷲峰子落驚前夜，蟾窟枝空記昔年。
破裓山僧憐耿介，練裙溪女鬥清妍。
願公採擷紉幽佩，莫遣孤芳老澗邊。
八月十七日復登望海樓自和前篇是日榜出余與試官兩人復留五首·其一
作者：蘇軾
朝代：宋

樓上烟雲怪不來，樓前飛紙落成堆。
非關文字須重看，却被江山未放回。
八月十七日復登望海樓自和前篇是日榜出余與試官兩人復留五首·其三
作者：蘇軾
朝代：宋

亂山遮曉擁千層，睡美初凉撼不譍。
昨夜酒行君屢歎，定知歸夢到吳興。
八月十七日復登望海樓自和前篇是日榜出余與試官兩人復留五首·其二
作者：蘇軾
朝代：宋

眼昏燭暗細行斜，考閱精强外已誇。
明日失杯君莫怪，早知安足不成蛇。
八月十七日復登望海樓自和前篇是日榜出余與試官兩人復留五首·其五
作者：蘇軾
朝代：宋

秋花不見眼花紅，身在孤舟兀兀中。
細雨作寒知有意，未教金菊出蒿蓬。
八月十七日復登望海樓自和前篇是日榜出余與試官兩人復留五首·其四
作者：蘇軾
朝代：宋

天台桂子爲誰香，倦聽空階點夜凉。
頼有明朝看潮在，萬人空巷鬥新粧。
八月十五日看潮五絕·其三
作者：蘇軾
朝代：宋

江邊身世兩悠悠，久與滄波共白頭。
造物亦知人易老，故教江水向西流。
八月十五日看潮五絕·其二
作者：蘇軾
朝代：宋

萬人鼓譟懾吳儂，猶是浮江老阿童。
欲識潮頭高幾許，越山渾在浪花中。
八月十五日看潮五絕·其五
作者：蘇軾
朝代：宋

江神河伯兩醯雞，海若東來氣吐霓。
安得夫差水犀手，三千强弩射潮低。
八月十五日看潮五絕·其四
作者：蘇軾
朝代：宋

吳兒生長狎濤淵，冒利輕生不自憐。
東海若知明主意，應教斥鹵變桑田。
八月十日夜看月有懷子由并崔度賢良
作者：蘇軾
朝代：宋

宛丘先生自不飽，更笑老崔窮百巧。
一更相過三更歸，古柏陰中看參昴。
去年舉君苜蓿盤，夜傾閩酒赤如丹。
今年還看去年月，露冷遥知范叔寒。
典衣自種一頃豆，那知積雨生科斗。
歸來四壁草蟲鳴，不如王江常飲酒。
八聲甘州
作者：蘇軾
朝代：宋

有情風、萬里卷潮來，無情送潮歸。問錢塘江上，西興浦口，幾度斜暉。不用思量今古，俯仰昔人非。誰似東坡老，白首忘機。記取西湖西畔，正暮山好處，空翠煙霏。算詩人相得，如我與君稀。約他年、東還海道，願謝公、雅志莫相違。西州路，不應回首，為我沾衣。
八陣磧
作者：蘇軾
朝代：宋

平沙何茫茫，彷彿見石蕝。
縱橫滿江上，歲歲沙水齧。
孔明死已久，誰復辨行列。
神兵非學到，自古不留訣。
至人已心悟，後世徒妄說。
自從漢道衰，蜂起盡姦傑。
英雄不相下，禍難久連結。
驅民市無烟，戰野江流血。
萬人賭一擲，殺盡如沃雪。
不爲久遠計，草草常無法。
孔明最後起，意欲掃群孽。
崎嶇事節制，隠忍久不决。
志大遂成迂，歲月去如瞥。
六師紛未整，一旦英氣折。
惟餘八陣圖，千古壯夔峽。
六和寺沖師閘山溪爲水軒
作者：蘇軾
朝代：宋

欲放清溪自在流，忍教冰雪落沙洲。
出山定被江潮涴，能爲山僧更少留。
六年正月二十日復出東門仍用前韵
作者：蘇軾
朝代：宋

亂山環合水侵門，身在淮南盡處村。
五畝漸成終老計，九重新埽舊巢痕。
豈惟見慣沙鷗熟，已覺來多釣石溫。
長與東風約今日，暗香先返玉梅魂。
六月七日泊金陵阻風得鍾山泉公書寄詩爲謝
作者：蘇軾
朝代：宋

今日江頭天色惡，礮車雲起風欲作。
獨望鍾山喚寶公，林間白塔如孤鶴。
寶公骨冷喚不聞，却有老泉來喚人。
電眸虎齒霹靂舌，爲余吹散千峰雲。
南行萬里亦何事，一酌曹溪知水味。
他年若畫蔣山圖，爲作泉公喚居士。
六月二十七日望湖樓醉書五絕·其一
作者：蘇軾
朝代：宋

黑雲翻墨未遮山，白雨跳珠亂入船。
卷地風來忽吹散，望湖樓下水如天。
六月二十七日望湖樓醉書五絕·其三
作者：蘇軾
朝代：宋

烏菱白芡不論錢，亂繫青菰裹綠盤。
忽憶嘗新會靈觀，滯留江海得加餐。
六月二十七日望湖樓醉書五絕·其二
作者：蘇軾
朝代：宋

放生魚鱉逐人來，無主荷花到處開。
水枕能令山俯仰，風船解與月徘徊。
六月二十七日望湖樓醉書五絕·其五
作者：蘇軾
朝代：宋

未成小隠聊中隠，可得長閑勝暫閑。
我本無家更安往，故鄉無此好湖山。
六月二十七日望湖樓醉書五絕·其四
作者：蘇軾
朝代：宋

獻花游女木蘭橈，細雨斜風溼翠翹。
無限芳洲生杜若，吳兒不識楚辭招。
六月二十日夜渡海
作者：蘇軾
朝代：宋

參橫斗轉欲三更，苦雨終風也解晴。
雲散月明誰點綴，天容海色本澄清。
空餘魯叟乘桴意，粗識軒轅奏樂聲。
九死南荒吾不恨，茲游奇絕冠平生。
六月十二日酒醒步月理髮而寢
作者：蘇軾
朝代：宋

羽蟲見月爭翾翻，我亦散髮虛明軒。
千梳冷快肌骨醒，風露氣入霜蓬根。
起舞三人漫相屬，停杯一問終無言。
曲肱薤簟有佳處，夢覺瓊樓空斷魂。
六觀堂老人草書
作者：蘇軾
朝代：宋

物生有象象乃滋，夢幻無根成斯須。
方其夢時了非無，泡影一失俯仰殊。
清露未晞電已徂，此滅滅盡乃真吾。
云如死灰實不枯，逢場作戲三昧俱。
化身爲醫忘其軀，草書非學聊自娛。
落筆已喚周越奴，蒼鼠奮髯飲松腴。
剡藤玉版開雪膚，遊龍天飛萬人呼，莫作羞澀羊氏姝。
六言樂語
作者：蘇軾
朝代：宋

桃園未必無杏，銀礦終須有鉛。
荇带豈能攔浪，藕花却解留蓮。
再和
作者：蘇軾
朝代：宋

東望海，西望湖，山平水遠細欲無。
野人疏狂逐漁釣，刺史寬大容歌呼。
君恩飽暖及爾孥，才者不閑拙者娛。
穿巌度嶺脚力健，未厭山水相縈紆。
三百六十古精廬，出遊無伴籃輿孤。
作詩雖未造藩閾，破悶豈不賢摴蒱。
君才敏贍兼百夫，朝作千篇日未晡。
朅來湖上得佳句，從此不看營丘圖。
知君篋櫝富有餘，莫惜錦繡償菅蘧。
窮多鬬險誰先逋，賭取名畫不用摹。
再和
作者：蘇軾
朝代：宋

當年曹守我膠西，共厭餔糟與汩泥。
自古赤丸成習俗，因公黄犢免提携。
生還各有青山興，病起猶能小字題。
莫怪歌呼數相和，曾將獄市寄全齊。
再和
作者：蘇軾
朝代：宋

與君流落偶還朝，過眼紛綸七葉貂。
莫笑華顛羞采勝，幾人黄壤隔青霄。
行吟未許窮騷雅，坐嘯猶能出教條。
記取明年江上郡，五更春枕夢春韶。
再和
作者：蘇軾
朝代：宋

衰遲何幸得同朝，溫勁如君合珥貂。
誰惜異才蒙徑寸，自慚枯枿借凌霄。
光風泛泛初浮水，紅糝離離欲綴條。
後日一樽何處共，奉常端冕作咸韶。
再和二首·其一
作者：蘇軾
朝代：宋

眼花錯莫鬢霜勻，病馬羸驂只自塵。
奉引拾遺叨侍從，思歸少傅羨朱陳。
衰年壯觀空驚目，險韵清詩苦鬬新。
最後數篇君莫厭，搗殘椒桂有餘辛。
再和二首·其一
作者：蘇軾
朝代：宋

置酒未逢休沐，便同越北燕南。
且復歌呼相和，隔牆知是曹參。
再和二首·其二
作者：蘇軾
朝代：宋

丹青已是前世，竹石時窺一斑。
五字當還靖節，數行誰似高閑。
再和二首·其二
作者：蘇軾
朝代：宋

憶觀滄海過東萊，日照三山迤邐開。
桂觀飛樓凌霧起，仙幢寶蓋拂天來。
不聞宮漏催晨箭，但覺簷陰轉古槐。
供奉清班非老處，會稽何日乞方回。
再和并答楊次公
作者：蘇軾
朝代：宋

毘盧海上妙高峰，二老遥知說此翁。
聊復艤舟尋紫翠，不妨持節散陳紅。
高懷却有雲門興，好句真傳雪竇風。
唱我三人無譜曲，馮夷亦合舞幽宮。
再和楊公濟梅花十絕·其一
作者：蘇軾
朝代：宋

一枝風物便清和，看盡千林未覺多。
結習已空從著袂，不須天女問云何。
再和楊公濟梅花十絕·其一〇
作者：蘇軾
朝代：宋

北客南來豈是家，醉看參月半橫斜。
他年欲識吳姬面，秉燭三更對此花。
再和楊公濟梅花十絕·其七
作者：蘇軾
朝代：宋

洗盡鉛華見雪肌，要將真色鬬生枝。
檀心已作龍涎吐，玉頰何勞獺髓醫。
再和楊公濟梅花十絕·其三
作者：蘇軾
朝代：宋

白髮思家萬里回，小軒臨水爲花開。
故應剩作詩千首，知是多情得得來。
再和楊公濟梅花十絕·其九
作者：蘇軾
朝代：宋

長恨漫天柳絮輕，只將飛舞占清明。
寒梅似與春相避，未解無私造物情。
再和楊公濟梅花十絕·其二
作者：蘇軾
朝代：宋

天教桃李作輿臺，故遣寒梅第一開。
憑仗幽人收艾納，國香和雨入青苔。
再和楊公濟梅花十絕·其五
作者：蘇軾
朝代：宋

春入西湖到處花，裙腰芳草抱山斜。
盈盈解佩臨烟浦，脈脈當壚傍酒家。
再和楊公濟梅花十絕·其八
作者：蘇軾
朝代：宋

湖面初驚片片飛，樽前吹折最繁枝。
何人會得春風意，怕見黄梅細雨時。
再和楊公濟梅花十絕·其六
作者：蘇軾
朝代：宋

莫向霜晨怨未開，白頭朝夕自相催。
斬新一朵含風露，恰似西廂待月來。
再和楊公濟梅花十絕·其四
作者：蘇軾
朝代：宋

人去殘英滿酒樽，不堪細雨濕黄昏。
夜寒那得穿花蝶，知是風流楚客魂。
再和潛師
作者：蘇軾
朝代：宋

化工未議蘇羣槁，先向寒梅一傾倒。
江南無雪春瘴生，爲散冰花除熱惱。
風清月落無人見，洗妝自趁霜鐘早。
惟有飛來雙白鷺，玉羽瓊枝鬬清好。
吳山道人心似水，眼浄塵空無可埽。
故將妙語寄多情，橫機欲試東坡老。
東坡習氣除未盡，時復長篇書小草。
且撼長條餐落英，忍饑未擬窮呼昊。
再次韵德麟新開西湖
作者：蘇軾
朝代：宋

使君不用山鞠窮，饑民自逃泥水中。
欲將百瀆起凶歲，免使甔石愁揚雄。
西湖雖小亦西子，縈流作態清而丰。
千夫餘力起三閘，焦陂下與長淮通。
十年憔悴塵土窟，清瀾一洗啼痕空。
王孫本自有仙骨，平生宿衛明光宮。
一行作吏人不識，正似雲月初朦朧。
時臨此水照冰雪，莫遣白髮生秋風。
定須却致兩黄鵠，新與上帝開濯龍。
湖成君歸侍帝側，燈花已綴釵頭蟲。
再次韵曾仲錫荔支
作者：蘇軾
朝代：宋

柳花著水萬浮萍，荔實周天兩歲星。
本自玉肌非鵠浴，至今丹殻似猩刑。
侍郎賦詠窮三峽，妃子烟塵動四溟。
莫遣詩人說功過，且隨香草附騷經。
再次韵答完夫穆父
作者：蘇軾
朝代：宋

掖垣老吏識郎君，並轡天街兩絕塵。
汗血固應生有種，夜光那復困無因。
豈知西省深嚴地，也著東坡病瘦身。
免使謫仙明月下，狂歌對影只三人。
再次韵答田國博部夫還二首·其一
作者：蘇軾
朝代：宋

西郊黄土沒車輪，滿面風埃笑路人。
已放役夫三萬指，從教積雨洗殘春。
再次韵答田國博部夫還二首·其二
作者：蘇軾
朝代：宋

枝上稀疏地上稠，忍看紅糝落牆頭。
風流別乘多才思，歸趁西園秉燭遊。
再用前韵
作者：蘇軾
朝代：宋

樂天雙鬢如霜菅，始知謝遣素與蠻。
我兄綠髮蔚如故，已了夢幻齊人間。
蛾眉勸酒聊爾耳，處仲太忍茂弘孱。
三杯徑醉便歸卧，海上知復幾往還。
連娟六幺趁蹋踘，杳眇三疊縈陽關。
酒醒夢斷何所有，落花流水空青山。
忽驚鐃鼓發半夜，明月不許幽人攀。
贈行無物惟一語，莫遣瘴霧侵雲鬟。
羅浮道人一傾蓋，欲繫白日留君顔。
應知我是香案吏，他年許綴蓬萊班。
再用前韵
作者：蘇軾
朝代：宋

羅浮山下梅花村，玉雪爲骨冰爲魂。
紛紛初疑月挂樹，耿耿獨與參橫昏。
先生索居江海上，悄如病鶴棲荒園。
天香國艷肯相顧，知我酒熟詩清溫。
蓬萊宮中花鳥使，綠衣倒挂扶桑暾。
抱叢窺我方醉卧，故遣啄木先敲門。
麻姑過君急掃灑，鳥能歌舞花能言。
酒醒人散山寂寂，惟有落蕊黏空樽。
再用前韵寄莘老
作者：蘇軾
朝代：宋

君不見夷甫開三窟，不如長康號癡絕。
癡人自得終天年，智士死智罪莫雪。
困窮誰要卿料理，舉頭看山笏拄頰。
野鳬翅重自不飛，黄鶴何事兩翼垂。
泥中相從豈得久，今我不往行恐遲。
江夏無雙應未去，恨無文字相娛嬉。
再用數珠韵贈湜老
作者：蘇軾
朝代：宋

嗣宗雖不言，叔寶猶理遣。
東坡但熟睡，一夕一展轉。
南遷昔虞翻，却掃今馮衍。
古佛既手提，諸方皆席卷。
當年清隠老，鶴瘦龜不喘。
和我彈丸詩，百發亦百反。
耆年日彫喪，但有犢角繭。
時來窺方丈，共笑虎毛淺。
再送二首·其一
作者：蘇軾
朝代：宋

使君九萬擊鵬鯤，肯爲陽關一斷魂。
不用寬心九千里，安西都護國西門。
再送二首·其二
作者：蘇軾
朝代：宋

餘刃西屠橫海鯤，應余詩讖是游魂。
歸來趁別陶弘景，看掛衣冠神武門。
再遊徑山
作者：蘇軾
朝代：宋

老人登山汗如濯，倒床困卧呼不覺。
覺來五鼓日三竿，始信孤雲天一握。
平生未省出艱險，兩足慣曾行犖确。
含暉亭上望東溟，淩霄峰頭挹南岳。
共愛絲杉翠絲亂，誰見玉芝紅玉琢。
白雲何事自來往，明月長圓無晦朔。
冢上雞鳴猶憶欽，山前鳳舞遠徵璞。
雪窗馴兔元不死，煙嶺孤猿苦難捉。
從來白足傲生死，不怕黄巾把刀槊。
榻上雙痕凜然在，劍頭一鷄何須角。
嗟我昏頑晚聞道，與世齟齬空多學。
靈水先除眼界花，清詩爲洗心源濁。
騷人未要逃競病，禪老但喜聞剝啄。
此生更得幾回來，從今有暇無辭數。
再過常山和昔年留別詩
作者：蘇軾
朝代：宋

傴僂山前叟，迎我如迎新。
那知夢幻軀，念念非昔人。
江湖久放浪，朝市誰相親。
却尋泉源去，桃花應避秦。
再過超然臺贈太守霍翔
作者：蘇軾
朝代：宋

昔飲雩泉別常山，天寒歲在龍蛇間。
山中兒童拍手笑，問我西去何當還。
十年不赴竹馬約，扁舟獨與漁蓑閑。
重來父老喜我在，扶挈老幼相遮攀。
當時襁褓皆七尺，而我安得留朱顔。
問今太守爲誰歟，護羌充國鬢未斑。
躬持牛酒勞行役，無復杞菊嘲寒慳。
超然置酒尋舊迹，尚有詩賦鑱堅頑。
孤雲落日在馬耳，照耀金碧開烟鬟。
邞淇自古北流水，跳波下瀨鳴玦環。
願君談笑作石埭，坐使城郭生溪灣。
冬景
作者：蘇軾
朝代：宋
体裁：七言绝句

荷盡已無擎雨蓋，菊殘猶有傲霜枝。
一年好景君須記，最是橙黃橘綠時。
冬至日贈安節
作者：蘇軾
朝代：宋

我生幾冬至，少小如昨日。
當時事父兄，上壽拜脫膝。
十年閱彫謝，白髮催衰疾。
瞻前惟兄三，顧後子由一。
近者隔濤江，遠者天一壁。
今朝復何幸，見此萬里姪。
憶汝總角時，啼笑爲梨栗。
今來能慷慨，志氣堅鐵石。
諸孫行復爾，世事何時畢。
詩成却超然，老淚不成滴。
出城送客不及步至溪上二首·其一
作者：蘇軾
朝代：宋

送客客已去，尋花花未開。
未能城裏去，且復水邊來。
父老借問我，使君安在哉。
今年好風雪，會見麥千堆。
出城送客不及步至溪上二首·其二
作者：蘇軾
朝代：宋

春來六十日，笑口幾回開。
會作堂堂去，何妨得得來。
倦遊行老矣，舊隠賦歸哉。
東望峨眉小，盧山翠作堆。
出局偶書
作者：蘇軾
朝代：宋

急景歸來早，窮陰晚不開。
傾杯不能飲，留待卯君來。
出峽
作者：蘇軾
朝代：宋

入峽喜巉巌，出峽愛平曠。
吾心淡無累，遇境即安暢。
東西徑千里，勝處頗屢訪。
幽尋遠無厭，高絕每先上。
前詩尚遺略，不錄久恐忘。
憶從巫廟回，中路寒泉漲。
汲歸真可愛，翠碧光滿盎。
忽驚巫峽尾，巌腹有穿壙。
仰見天蒼蒼，石室開南向。
宣尼古廟宇，叢木作幃帳。
鐵楯橫半空，俯瞰不計丈。
古人誰架構，下有不測浪。
石竇見天囷，瓦棺悲古葬。
新灘阻風雪，村落去携杖。
亦到龍馬溪，茅屋沽村釀。
玉虛悔不至，實爲舟人誑。
聞道石最奇，寤寐見怪狀。
峽山富奇偉，得一知幾喪。
苦恨不知名，歷歷但想像。
今朝脫重險，楚水渺平蕩。
魚多客庖足，風順行意王。
追思偶成篇，聊助舟人唱。
出潁口初見淮山是日至壽州
作者：蘇軾
朝代：宋

我行日夜向江海，楓葉蘆花秋興長。
長淮忽迷天遠近，青山久與船低昂。
壽州已見白石塔，短棹未轉黄茅岡。
波平風軟望不到，故人久立烟蒼茫。
出都來陳所乘船上有題小詩八首不知何人有感於余心者聊爲和之·其一
作者：蘇軾
朝代：宋

蛙鳴青草泊，蟬噪垂楊浦。
吾行亦偶然，及此新過雨。
出都來陳所乘船上有題小詩八首不知何人有感於余心者聊爲和之·其七
作者：蘇軾
朝代：宋

潁水非漢水，亦作蒲萄綠。
恨無襄陽兒，令唱銅鞮曲。
出都來陳所乘船上有題小詩八首不知何人有感於余心者聊爲和之·其三
作者：蘇軾
朝代：宋

烟火動村落，晨光尚熹微。
田園處處好，淵明胡不歸。
出都來陳所乘船上有題小詩八首不知何人有感於余心者聊爲和之·其二
作者：蘇軾
朝代：宋

鳥樂忘罝罦，魚樂忘鈎餌。
何必擇所安，滔滔天下是。
出都來陳所乘船上有題小詩八首不知何人有感於余心者聊爲和之·其五
作者：蘇軾
朝代：宋

舟人苦炎熱，宿此喬木灣。
清月未及上，黑雲如頹山。
出都來陳所乘船上有題小詩八首不知何人有感於余心者聊爲和之·其八
作者：蘇軾
朝代：宋

我詩雖云拙，心平聲韵和。
年來煩惱盡，古井無由波。
出都來陳所乘船上有題小詩八首不知何人有感於余心者聊爲和之·其六
作者：蘇軾
朝代：宋

萬竅號地籟，衝風散天池。
喧豗瞬息間，還掛斗與箕。
出都來陳所乘船上有題小詩八首不知何人有感於余心者聊爲和之·其四
作者：蘇軾
朝代：宋

我行無疾徐，輕楫信溶漾。
船留村市鬧，閘發寒波漲。
刁同年草堂
作者：蘇軾
朝代：宋

不用長竿矯繡衣，南園北第兩參差。
青山有約長當戶，流水無情自入池。
歲久酴醾渾欲合，春來楊柳不勝垂。
主人不用匆匆去，正是紅梅著子時。
刁景純席上和謝生二首·其一
作者：蘇軾
朝代：宋

悞入仙人碧玉壺，一歡那復問親疏。
杯盤狼藉吾何敢，車騎雍容子甚都。
此夜新聲聞北里，他年故事記南徐。
欲窮風月三千界，願化天人百億軀。
刁景純席上和謝生二首·其二
作者：蘇軾
朝代：宋

縱飲誰能問挈壺，不知門外曉星疏。
綺羅勝事齊三閣，賓主談鋒敵兩都。
榻畔烟花嘗歎杜，海中童丱尚追徐。
無多酌我君須聽，醉後粗狂膽滿軀。
刁景純賞瑞香花憶先朝侍宴次韵
作者：蘇軾
朝代：宋

上苑夭桃自作行，劉郎去後幾回芳。
厭從年少追新賞，閑對宮花識舊香。
欲贈佳人非泛洧，好紉幽佩弔沉湘。
鶴林神女無消息，爲問何年返帝鄉。
初入廬山三首·其一
作者：蘇軾
朝代：宋

青山若無素，偃蹇不相親。
要識廬山面，他年是故人。
初入廬山三首·其三
作者：蘇軾
朝代：宋

芒鞋青竹杖，自挂百錢游。
可怪深山裏，人人識故侯。
初入廬山三首·其二
作者：蘇軾
朝代：宋

自昔懷清賞，神游杳靄間。
如今不是夢，真箇在廬山。
初別子由
作者：蘇軾
朝代：宋

我少知子由，天資和而清。
好學老益堅，表裏漸融明。
豈獨爲吾弟，要是賢友生。
不見六七年，微言誰與賡。
常恐坦率性，放縱不自程。
會合亦何事，無言對空枰。
使人之意消，不善無由萌。
森然有六女，包裹布與荆。
無憂頼賢婦，藜藿等大烹。
使子得行意，青衫陋公卿。
明日無晨炊，倒床作雷鳴。
秋眠我東閣，夜聽風雨聲。
懸知不久別，妙理難細評。
昨日忽出門，孤舟轉西城。
歸來北堂上，古屋空崢嶸。
退食悞相從，入門中自驚。
南都信繁會，人事水火爭。
念當閉閣坐，頹然寄聾盲。
妻子亦細事，文章固虛名。
會須掃白髮，不復用黄精。
初別子由至奉新作
作者：蘇軾
朝代：宋

雙鵲先我來，飛上東軒背。
書隨好夢到，人與佳節會。
一歡難把玩，回首了無在。
却渡來時溪，斷橋號淺瀨。
茫茫暑天闊，靄靄孤城背。
青山眊矂中，落日凄凉外。
盛衰豈我意，離合非所礙。
何以解我憂，粗了一事大。
初到杭州寄子由二絕·其一
作者：蘇軾
朝代：宋

眼看時事力難勝，貪戀君恩退未能。
遲鈍終須投劾去，使君何日換聾丞。
初到杭州寄子由二絕·其二
作者：蘇軾
朝代：宋

聖明寬大許全身，衰病摧頹自畏人。
莫上岡頭苦相望，吾方祭竈請比鄰。
初到黄州
作者：蘇軾
朝代：宋

自笑平生爲口忙，老來事業轉荒唐。
長江繞郭知魚美，好竹連山覺筍香。
逐客不妨員外置，詩人例作水曹郎。
只慚無補絲毫事，尚費官家壓酒囊。
初發嘉州
作者：蘇軾
朝代：宋

朝發鼓闐闐，西風獵畫旃。
故鄉飄已遠，往意浩無邊。
錦水細不見，蠻江清可憐。
奔騰過佛脚，曠蕩造平川。
野市有禪客，釣臺尋暮煙。
相期定先到，久立水潺潺。
初秋寄子由
作者：蘇軾
朝代：宋

百川日夜逝，物我相隨去。
惟有宿昔心，依然守故處。
憶在懷遠驛，閉門秋暑中。
藜羹對書史，揮汗與子同。
西風忽淒厲，落葉穿戶牖。
子起尋裌衣，感歎執我手。
朱顔不可恃，此語君莫疑。
別離恐不免，功名定難期。
當時已悽斷，況此兩衰老。
失途既難追，學道恨不早。
買田秋已議，築室春當成。
雪堂風雨夜，已作對牀聲。
初自徑山歸述古召飲介亭以病先起
作者：蘇軾
朝代：宋

西風初作十分凉，喜見新橙透甲香。
遲暮賞心驚節物，登臨病眼怯秋光。
慣眠處士雲庵裏，倦醉佳人錦瑟傍。
猶有夢回清興在，卧聞歸路樂聲長。
別子由三首兼別遲·其一
作者：蘇軾
朝代：宋

知君念我欲別難，我今此別非他日。
風裏楊花雖未定，雨中荷葉終不濕。
三年磨我費百書，一見何止得雙璧。
願君亦莫嗟留滯，六十小劫風雨疾。
別子由三首兼別遲·其三
作者：蘇軾
朝代：宋

兩翁歸隠非難事，惟要傳家好兒子。
憶昔汝翁如汝長，筆頭一落三千字。
世人聞此皆大笑，慎勿生兒兩翁似。
不知樗櫟薦明堂，何似鹽車壓千里。
別子由三首兼別遲·其二
作者：蘇軾
朝代：宋

先君昔愛洛城居，我今亦過嵩山麓。
水南卜築吾豈敢，試向伊川買修竹。
又聞緱山好泉眼，傍市穿林瀉冰玉。
遥想茅軒照水開，兩翁相對清如鵠。
別擇公
作者：蘇軾
朝代：宋

黍離不復閔宗周，何暇雷塘弔一丘。
若問西來師祖意，竹西歌吹是揚州。
別東武流杯
作者：蘇軾
朝代：宋

莫笑官居如傳舍，故應人世等浮雲。
百年父老知誰在，惟有雙松識使君。
別海南黎民表
作者：蘇軾
朝代：宋

我本海南民，寄生西蜀州。
忽然跨海去，譬如事遠游。
平生生死夢，三者無劣優。
知君不再見，欲去且少留。
別黄州
作者：蘇軾
朝代：宋

病瘡老馬不任鞿，猶向君王得敝幃。
桑下豈無三宿戀，樽前聊與一身歸。
長腰尚載撐腸米，闊領先裁蓋癭衣。
投老江湖終不失，來時莫遣故人非。
到官病倦未嘗會客毛正仲惠茶乃以端午小集石塔戲作一詩爲謝
作者：蘇軾
朝代：宋

我生亦何須，一飽萬想滅。
胡爲設方丈，養此膚寸舌。
爾來又衰病，過午食輒噎。
謬爲淮海帥，每愧厨傳缺。
爨無欲清人，奉使免內熱。
空煩赤泥印，遠致紫玉玦。
爲君伐羔豚，歌舞菰黍節。
禪窗麗午景，蜀井出冰雪。
坐客皆可人，鼎器手自潔。
金釵候湯眼，魚蟹亦應訣。
遂令色香味，一日備三絕。
報君不虛受，知我非輕啜。
到潁未幾公帑已竭齋厨索然戲作
作者：蘇軾
朝代：宋

我昔在東武，吏方謹新書。
齋空不知春，客至先愁予。
采杞聊自誑，食菊不敢餘。
歲月今幾何，齒髮日向疏。
幸此一郡老，依然十年初。
夢飲本來空，真飽竟亦虛。
尚有赤脚婢，能烹頳尾魚。
心知皆夢耳，慎勿歌歸歟。
劉壯輿長官是是堂
作者：蘇軾
朝代：宋

閒燕言仁義，是非安可無。
非非義之屬，是是仁之徒。
非非近乎訕，是是近乎諛。
當爲感麟翁，善惡分錙銖。
抑爲阮嗣宗，臧否兩含糊。
劉君有家學，三世道益孤。
陳古以刺今，紬史行天誅。
皎皎大明鏡，百陋逢一姝。
鶚立時四顧，何由擾羣狐。
作堂名是是，自說行坦途。
孜孜稱善人，不善自遠徂。
願君置座右，此語禹所謨。
劉孝叔會虎丘時王規父齋素祈雨不至二首·其一
作者：蘇軾
朝代：宋

白簡威猶凜，青山興已濃。
鶴閑雲作氅，駝卧草埋峰。
跪屨若可教，卜鄰應見容。
因公問回老，何處定相逢。
劉孝叔會虎丘時王規父齋素祈雨不至二首·其二
作者：蘇軾
朝代：宋

太常齋未解，不肯對纖穠。
只遣三千履，來遊十二峰。
林空答清唱，潭浄寫衰容。
歸去瑶臺路，還應月下逢。
劉景文家藏樂天身心問答三首戲書一絕其後
作者：蘇軾
朝代：宋

淵明形神自我，樂天身心相物。
而今月下三人，他日當成幾佛。
劉監倉家煎米粉作餠子余云爲甚酥潘邠老家造逡巡酒余飲之云莫作醋錯著水來否後數日携家飲郊外因作小詩戲劉公求之
作者：蘇軾
朝代：宋

野飲花間百物無，杖頭惟挂一葫蘆。
已傾潘子錯著水，更覓君家爲甚酥。
劉貢父見余歌詞數首以詩見戲聊次其韵
作者：蘇軾
朝代：宋

十載飄然未可期，那堪重作看花詩。
門前惡語誰傳去，醉後狂歌自不知。
刺舌君今猶未戒，灸眉吾亦更何辭。
相從痛飲無餘事，正是春容最好時。
劉醜廝詩
作者：蘇軾
朝代：宋

劉生望都民，病羸寄空窯。
有子曰醜廝，十二行操瓢。
墦間得餘粒，雪中拾墮樵。
饑飽共生死，水火同焚漂。
病翁恃一褐，度此積雪宵。
哀哉二暴客，掣去如饑鴞。
翁既死於寒，客亦易此齠。
崎嶇走亭長，不憚雪徑遥。
我仇祝與苑，物色同遮邀。
行路爲出涕，二客竟就梟。
譊譊訴我庭，慷慨驚吾僚。
曰此可名寄，追配郴之蕘。
恨我非柳子，擊節爲爾謠。
官賜二萬錢，無家可歸嬌。
爲媾他日婦，婉然初垂髫。
洗沐作小吏，裹頭束其腰。
筆硯耕學苑，弓矛戰天驕。
壯大隨爾好，忠孝福可徼。
相國有折脇，封侯或吹簫。
人事豈易料，勿輕此僬僥。
勸金船
作者：蘇軾
朝代：宋

無情流水多情客。勸我如曾識。杯行到手休辭卻。這公道難得。曲水池上，小字更書年月。還對茂林修竹，似永和節。纖纖素手如霜雪。笑把秋花插。尊前莫怪歌聲咽。又還是輕別。此去翱翔，遍賞玉堂金闕。欲問再來何歲，應有華髮。
北山廣智大師回自都下過期而歸時率開祖無悔同訪之因留淥浄堂竹鶴二絕·其一
作者：蘇軾
朝代：宋

淥浄堂前竹，秋期赴白雲。
不知緣底事，一日可無君。
北山廣智大師回自都下過期而歸時率開祖無悔同訪之因留淥浄堂竹鶴二絕·其二
作者：蘇軾
朝代：宋

淥浄堂前鶴，孤棲守竹軒。
胸中無限事，恨汝不能言。
北歸度嶺寄子由
作者：蘇軾
朝代：宋

青松盈尺間香梅，盡是先生去後栽。
應笑來時無一物，手携拄杖却空回。
十一月九日夜夢與人論神仙道術因作一詩八句既覺頗記其語錄呈子由弟後四句不甚明了今足成之耳
作者：蘇軾
朝代：宋

析塵妙質本來空，更積微陽一線功。
照夜孤燈長耿耿，閉門千息自濛濛。
養成丹竈無烟火，點盡人間有暈銅。
寄語山神停伎倆，不聞不見我何窮。
十一月二十六日松風亭下梅花盛開
作者：蘇軾
朝代：宋

春風嶺上淮南村，昔年梅花曾斷魂。
豈知流落復相見，蠻風蜑雨愁黄昏。
長條半落荔支浦，卧樹獨秀桄榔園。
豈惟幽光留夜色，直恐泠艷排冬溫。
松風亭下荆棘裏，兩株玉蕊明朝暾。
海南仙雲嬌墮砌，月下縞衣來扣門。
酒醒夢覺起繞樹，妙意有在終無言。
先生獨飲勿歎息，幸有落月窺清樽。
十一月十三日與幾先自竹西來訪慶老不見獨與君卿供奉蟾知客東閣道話久之
作者：蘇軾
朝代：宋

卷卷長廊走黄葉，席簾垂地香煙歇。
主人待來終不來，火紅銷盡灰如雪。
十二月二十八日蒙恩責授檢校水部員外郎黄州團練副使復用前韵二首·其一
作者：蘇軾
朝代：宋

百日歸期恰及春，餘年樂事最關身。
出門便旋風吹面，走馬聯翩鵲啅人。
却對酒杯渾是夢，試拈詩筆已如神。
此災何必深追咎，竊祿從來豈有因。
十二月二十八日蒙恩責授檢校水部員外郎黄州團練副使復用前韵二首·其二
作者：蘇軾
朝代：宋

平生文字爲吾累，此去聲名不厭低。
塞上縱歸他日馬，城東不鬬少年雞。
休官彭澤貧無酒，隠几維摩病有妻。
堪笑睢陽老從事，爲余投檄向江西。
十二月十七日夜坐達曉寄子由
作者：蘇軾
朝代：宋

燈燼不挑垂暗蕊，爐灰重撥尚餘薰。
清風欲發鴉翻樹，缺月初升犬吠雲。
閉眼此心新活計，隨身孤影舊知聞。
雷州別駕應危坐，跨海清光與子分。
十二月十四日夜微雪明日早往南溪小酌至晚
作者：蘇軾
朝代：宋

南溪得雪真無價，走馬來看及未消。
獨自披榛尋履迹，最先犯曉過朱橋。
誰憐屋破眠無處，坐覺村饑語不囂。
惟有暮鴉知客意，驚飛千片落寒條。
十拍子·破陣子
作者：蘇軾
朝代：宋

白酒新開九醞，黃花已過重陽。身外儻來都似夢，醉裡無何即是鄉。東坡日月長。玉粉旋烹茶乳，金齏新搗橙香。強染霜髭扶翠袖，莫道狂夫不解狂。狂夫老更狂。
十月二十日恭聞太皇太后升遐以軾罪人不許成服欲哭則不敢欲泣則不可故作挽詞二章·其一
作者：蘇軾
朝代：宋

巍然開濟兩朝勳，信矣才難十亂臣。
原廟固應祠百世，先王何止活千人。
和熹未聖猶貪位，明德雖賢不及民。
月落風悲天雨泣，誰將椽筆寫光塵。
十月二十日恭聞太皇太后升遐以軾罪人不許成服欲哭則不敢欲泣則不可故作挽詞二章·其二
作者：蘇軾
朝代：宋

未報山陵國士知，遶林松柏已猗猗。
一聲慟哭猶無所，萬死酬恩更有時。
夢裏天衢隘雲仗，人間雨淚變彤帷。
關雎卷耳平生事，白首纍臣正坐詩。
十月二日初到惠州
作者：蘇軾
朝代：宋

彷彿曾遊豈夢中，欣然雞犬識新豐。
吏民驚怪坐何事，父老相携迎此翁。
蘇武豈知還漠北，管寧自欲老遼東。
嶺南萬戶皆春色，會有幽人客寓公。
十月二日將至渦口五里所遇風留宿
作者：蘇軾
朝代：宋

長淮久無風，放意弄清快。
今朝雪浪滿，始覺平野隘。
兩山控吾前，吞吐久不嘬。
孤舟繫桑本，終夜舞澎湃。
舟人更傳呼，弱纜恃菅蒯。
平生傲憂患，久矣恬百怪。
鬼神欺吾窮，戲我聊一噫。
瓶中尚有酒，信命誰能戒。
十月十五日觀月黄樓席上次韵
作者：蘇軾
朝代：宋

中秋天氣未應殊，不用紅紗照座隅。
山上白雲橫匹素，水中明月卧浮圖。
未成短棹還三峽，已約輕舟泛五湖。
爲問登臨好風景，明年還憶使君無。
十月十六日記所見
作者：蘇軾
朝代：宋

風高月暗雲水黄，淮陰夜發朝山陽。
山陽曉霧如細雨，炯炯初日寒無光。
雲收霧卷已亭午，有風北來寒欲僵。
忽驚飛雹穿戶牖，迅駛不復容遮防。
市人顛沛百賈亂，疾雷一聲如頹牆。
使君來呼晚置酒，坐定已復日照廊。
怳疑所見皆夢寐，百種變怪旋消亡。
共言蛟龍厭舊穴，魚鱉隨徙空陂塘。
愚儒無知守章句，論說黑白推何祥。
惟有主人言可用，天寒欲雪飲此觴。
十月十四日以病在告獨酌
作者：蘇軾
朝代：宋

翠柏不知秋，空庭失摇落。
幽人得嘉蔭，露坐方獨酌。
月華稍澄穆，霧氣尤清薄。
小兒亦何知，相語翁正樂。
銅爐燒柏子，石鼎煮山藥。
一杯賞月露，萬象紛酬酢。
此生獨何幸，風纜欣初泊。
誓逃顔跖網，行赴松喬約。
莫嫌風有待，漫欲戲寥廓。
泠然心境空，彷彿來笙鶴。
千秋歲
作者：蘇軾
朝代：宋

島邊天外。未老身先退。珠淚濺，丹衷碎。聲搖蒼玉佩。色重黃金帶。一萬里。斜陽正與長安對。道遠誰雲會。罪大天能蓋。君命重，臣節在。新恩猶可覬。舊學終難改。吾已矣。乘桴且恁浮於海。
千秋歲
作者：蘇軾
朝代：宋

淺霜侵綠。發少仍新沐。冠直縫，巾橫幅。美人憐我老，玉手簪黃菊。秋露重，真珠落袖沾餘馥。坐上人如玉。花映花奴肉。蜂蝶亂，飛相逐。明年人縱健，此會應難復。須細看，晚來月上和銀燭。
半山亭
作者：蘇軾
朝代：宋

登嶺勢巍巍，蓮峰太華齊。
凭欄紅日早，回首白雲低。
松柏月中老，猿猴物外啼。
禪師吟絕後，千古指人迷。
半月泉
作者：蘇軾
朝代：宋

請得一日假，來遊半月泉。
何人施大手，擘破水中天。
南堂五首·其一
作者：蘇軾
朝代：宋

江上西山半隠堤，此邦臺館一時西。
南堂獨有西南向，卧看千帆落淺溪。
南堂五首·其三
作者：蘇軾
朝代：宋

他時夜雨困移牀，坐厭愁聲點客腸。
一聽南堂新瓦響，似聞東塢小荷香。
南堂五首·其二
作者：蘇軾
朝代：宋

暮年眼力嗟猶在，多病顛毛却未華。
故作明窗書小字，更開幽室養丹砂。
南堂五首·其五
作者：蘇軾
朝代：宋

掃地焚香閉閣眠，簟紋如水帳如烟。
客來夢覺知何處，挂起西窗浪接天。
南堂五首·其四
作者：蘇軾
朝代：宋

山家爲割千房蜜，稚子新畦五畝蔬。
更有南堂堪著客，不憂門外故人車。
南歌子
作者：蘇軾
朝代：宋

古岸開青葑，新渠走碧流。會看光滿萬家樓。記取他年扶路、入西州。佳節連梅雨，餘生寄葉舟。只將菱角與雞頭。更有月明千頃、一時留。
南歌子
作者：蘇軾
朝代：宋

寸恨誰雲短，綿綿豈易裁。半年眉綠未曾開。明月好風閒處、是人猜。春雨消殘凍，溫風到冷灰。尊前一曲為誰哉。留取曲終一拍、待君來。
南歌子
作者：蘇軾
朝代：宋

山與歌眉斂，波同醉眼流。遊人都上十三樓。不羨竹西歌吹、古揚州。菰黍連昌歜，瓊彝倒玉舟。誰家《水調》唱歌頭。聲繞碧山飛去、晚雲留。
南歌子
作者：蘇軾
朝代：宋

山雨瀟瀟過，溪橋瀏瀏清。小園幽榭枕蘋汀。門外月華如水、彩舟橫。苕岸霜花盡，江湖雪陣平。兩山遙指海門青。回首水云何處、覓孤城。
南歌子
作者：蘇軾
朝代：宋

師唱誰家曲，宗風嗣阿誰。借君拍板與門槌。我也逢場作戲、莫相疑。溪女方偷眼，山僧莫眨眉。卻愁彌勒下生遲。不見老婆三五、少年時。
南歌子
作者：蘇軾
朝代：宋

帶酒衝山雨，和衣睡晚晴。不知鐘鼓報天明。夢裡栩然蝴蝶、一身輕。老去才都盡，歸來計未成。求田問舍笑豪英。自愛湖邊沙路、免泥行。
南歌子
作者：蘇軾
朝代：宋

日出西山雨，無晴又有晴。亂山深處過清明。不見彩繩花板、細腰輕。盡日行桑野，無人與目成。且將新句琢瓊英。我是世間閒客、此閒行。
南歌子
作者：蘇軾
朝代：宋

日薄花房綻，風和麥浪輕。夜來微雨洗郊坰。正是一年春好、近清明。已改煎茶火，猶調入粥餳。使君高會有餘清。此樂無聲無味、最難名。
南歌子
作者：蘇軾
朝代：宋

欲執河梁手，還升月旦堂。酒闌人散月侵廊。北客明朝歸去、雁南翔。窈窕高明玉，風流鄭季莊。一時分散水雲鄉。惟有落花芳草、斷人腸。
南歌子
作者：蘇軾
朝代：宋

海上乘槎侶，仙人萼綠華。飛昇元不用丹砂。住在潮頭來處、渺天涯。雷輥夫差國，雲翻海若家。坐中安得弄琴牙。寫取餘聲歸向、水仙誇。
南歌子
作者：蘇軾
朝代：宋

琥珀裝腰佩，龍香入領巾。只應飛燕是前身。共看剝蔥纖手、舞凝神。柳絮風前轉，梅花雪裡春。鴛鴦翡翠兩爭新。但得周郎一顧、勝珠珍。
南歌子
作者：蘇軾
朝代：宋

笑怕薔薇罥，行憂寶瑟僵。美人依約在西廂。祗恐暗中迷路、認餘香。午夜風翻幔，三更月到床。簟紋如水玉肌涼。何物與儂歸去、有殘妝。
南歌子
作者：蘇軾
朝代：宋

紫陌尋春去，紅塵拂面來。無人不道看花回。惟見石榴新蕊、一枝開。冰簟堆雲髻，金尊灩玉醅。綠陰青子莫相催。留取紅巾千點、照池臺。
南歌子
作者：蘇軾
朝代：宋

紺綰雙蟠髻，雲敧小偃巾。輕盈紅臉小腰身。疊鼓忽催花拍、鬥精神。空闊輕紅歇，風和約柳春。蓬山才調最清新。勝似纏頭千錦、共藏珍。
南歌子
作者：蘇軾
朝代：宋

苒苒中秋過，蕭蕭兩鬢華。寓身化世一塵沙。笑看潮來潮去、了生涯。方士三山路，漁人一葉家。早知身世兩聱牙。好伴騎鯨公子、賦雄誇。
南歌子
作者：蘇軾
朝代：宋

衛霍元勳後，韋平外族賢。吹笙只合在緱山。閒駕彩巒歸去、趁新年。烘暖燒香閣，輕寒浴佛天。他時一醉畫堂前。莫忘故人憔悴、老江邊。
南歌子
作者：蘇軾
朝代：宋

見說東園好，能消北客愁。雖非吾土且登樓。行盡江南南岸、此淹留。短日明楓纈，清霜暗菊逑。流年回首付東流。憑仗挽回潘鬢、莫教秋。
南歌子
作者：蘇軾
朝代：宋

雲鬢裁新綠，霞衣曳曉紅。待歌凝立翠筵中。一朵彩雲何事、下巫峰。趁拍鸞飛鏡，回身燕漾空。莫翻紅袖過簾櫳。怕被楊花句引、嫁東風。
南溪之南竹林中新構一茅堂予以其所處最爲深邃故名之曰避世堂
作者：蘇軾
朝代：宋

猶恨溪堂淺，更穿修竹林。
高人不畏虎，避世已無心。
隠几頹如病，忘言兀似瘖。
茅茨追上古，冠蓋謝當今。
曉夢猿呼覺，秋懷鳥伴吟。
暫來聊解带，屢去欲携衾。
湖上行人絕，階前暮靄深。
應逢綠毛叟，扣戶夜抽簪。
南溪有會景亭處衆亭之間無所見甚不稱其名予欲遷之少西臨斷岸西向可以遠望而力未暇特爲製名曰招隠仍爲詩以告來者庶幾遷之
作者：蘇軾
朝代：宋

飛簷臨古道，高榜觀遊人。
未即令公隠，聊須濯路塵。
茅茨分聚落，煙火傍城闉。
林缺湖光漏，窗明野意新。
居民惟白帽，過客漫朱輪。
山好留歸屐，風迴落醉巾。
他年誰改築，舊製不須因。
再到吾雖老，猶堪作坐賓。
南禪長老和詩不已故作六蟲篇答之
作者：蘇軾
朝代：宋

鳳凰覽德輝，遠引不待遣。
鷾鴯戀庭宇，倏忽來千轉。
那將坐井蛙，而比談天衍。
蠹魚著文字，槁死猶遭卷。
老牛疲耕作，見月亦妄喘。
東坡方三問，南禪已五反。
老人但目擊，侍者應足繭。
最後六蟲篇，深寄恨語淺。
南華寺
作者：蘇軾
朝代：宋

云何見祖師，要識本來面。
亭亭塔中人，問我何所見。
可憐明上座，萬法了一電。
飲水既自知，指月無復眩。
我本修行人，三世積精鍊。
中間一念失，受此百年譴。
摳衣禮真相，感動淚雨霰。
借師錫端泉，洗我綺語硯。
南華老師示四韵事忙姑以一偈答之
作者：蘇軾
朝代：宋

惡業相纏五十年，常行八棒十三禪。
却著衲衣歸玉局，自疑身是五通仙。
南都妙峰亭
作者：蘇軾
朝代：宋

千尋挂雲闕，十頃含風灣。
開門弄清泚，照見雙銅鐶。
池臺半禾黍，桃李餘榛菅。
無人肯回首，日暮車班班。
使君非世人，心與古佛閑。
時要聲利客，來洗塵埃顔。
新亭在東阜，飛宇臨通闤。
古甃磨翠壁，霜林散煙鬟。
孤雲抱商丘，芳草連杏山。
俯仰盡法界，逍遥寄人寰。
亭亭妙高峰，了了蓬艾間。
五老壓彭蠡，三峰照潼關。
均爲拳石小，配此一掬慳。
煩公爲標指，免使勤躋攀。
南鄉子
作者：蘇軾
朝代：宋

不到謝公臺。明月清風好在哉。舊日髯孫何處去，重來。短李風流更上才。秋色漸摧頹。滿院黃英映酒杯。看取桃花春二月，爭開。盡是劉郎去後栽。
南鄉子
作者：蘇軾
朝代：宋

何處倚闌干。弦管高樓月正圓。胡蝶夢中家萬里，依然。老去愁來強自寬。明鏡借紅顏。須著人間比夢間。蠟燭半籠金翡翠，更闌。繡被焚香獨自眠。
南鄉子
作者：蘇軾
朝代：宋

冰雪透香肌。姑射仙人不似伊。濯錦江頭新樣錦，非宜。故著尋常淡薄衣。暖日下重幃。春睡香凝索起遲。曼倩風流緣底事，當時。愛被西真喚作兒。
南鄉子
作者：蘇軾
朝代：宋

千騎試春遊。小雨如酥落便收。能使江東歸老客，遲留。白酒無聲滑瀉油。飛火亂星逑。淺黛橫波翠欲流。不似白雲鄉外冷，溫柔。此去淮南第一州。
南鄉子
作者：蘇軾
朝代：宋

回首亂山橫。不見居人只見城。誰似臨平山上塔，亭亭。迎客西來送客行。歸路晚風清。一枕初寒夢不成。今夜殘燈斜照處，熒熒。秋雨晴時淚不晴。
南鄉子
作者：蘇軾
朝代：宋

天與化工知。賜得衣裳總是緋。每向華堂深處見，憐伊。兩個心腸一片兒。自小便相隨。綺席歌筵不暫離。苦恨人人分拆破，東西。怎得成雙似舊時。
南鄉子
作者：蘇軾
朝代：宋

寒玉細凝膚。清歌一曲《倒金壺》。冶葉倡條遍相識，爭如。豆蔻花梢二月初。年少即須臾。芳時偷得醉工夫。羅帳細垂銀燭背，歡娛。豁得平生俊氣無。
南鄉子
作者：蘇軾
朝代：宋

寒雀滿疏籬。爭抱寒柯看玉蕤。忽見客來花下坐，驚飛。蹋散芳英落酒卮。痛飲又能詩。坐客無氈醉不知。花盡酒闌春到也，離離。一點微酸已著枝。
南鄉子
作者：蘇軾
朝代：宋

悵望送春杯。漸老逢春能幾回。花滿楚城愁遠別，傷懷。何況清絲急管催。吟斷望鄉臺。萬里歸心獨上來。景物登臨閒始見，徘徊。一寸相思一寸灰。
南鄉子
作者：蘇軾
朝代：宋

旌旆滿江湖。詔發樓船萬舳艫。投筆將軍因笑我，迂儒。帕首腰刀是丈夫。粉淚怨離居。喜子垂窗報捷書。試問伏波三萬語，何如。一斛明珠換綠珠。
南鄉子
作者：蘇軾
朝代：宋

晚景落瓊杯。照眼雲山翠作堆。認得岷峨春雪浪，初來。萬頃蒲萄漲淥醅。暮雨暗陽臺。亂灑高樓溼粉腮。一陣東風來卷地，吹回。落照江天一半開。
南鄉子
作者：蘇軾
朝代：宋

未倦長卿遊。漫舞夭歌爛不收。不是使君能矯世，誰留。教有瓊梳脫麝油。香粉鏤金球。花豔紅箋筆欲流。從此丹唇並皓齒，清柔。唱遍山東一百州。